یەکێک لە چالاکوانانی جه‌ماعه‌ت له چابه‌هار کۆچی دوایی کرد (83)\nئه‌مینداری گشتیی جه‌ماعه‌تی ده‌عوه‌ت و ئیسلاح به‌بۆنه‌ی کۆچی دوایی حاجی مه‌لیک محه‌ممه‌د مه‌لازه‌هی په‌یامێکی سه‌ره‌خۆشی بڵاو کرده‌وه (50)\nفاتمه ڕه‌ش (25)\nجیهان و نەهامەتیەکانی لەو سەدەیەی بیستویەک دا (823)\nپاككردنه‌وه‌ى دڵ و ده‌روون (18,395)\nئیسلام و کورد (15,238)\nباڵاپۆشی ئیسلامی و کاریگه‌ری له‌سه‌ر گه‌شه‌پێدانی ئاسایشی کۆمه‌ڵایه‌تی (14,204)\nنامه‌ی باوكێك بۆ منداڵه‌كه‌ی (14,068)\nکورتەیەک له ژیانی حەزره‌تی مەحوی (13,994)\nبا له چیرۆکه قوڕئانییه‌کان فێر بین\nخوای گه‌وره چۆن تاقیمان ده‌کاته‌وه؟\nخوای گه‌وره له سوڕه‌تی (ساد)دا، به‌سه‌رهاتی سێ دانه له پێغه‌مبه‌رانمان بۆ باس ده‌کات که هه‌رکامیان به شێوازێک تاقی کراونه‌ته‌وه که ده‌کرێ په‌ند و ئامۆژگاری لێ‌وه‌رگرین.\nسه‌ره‌تا باس له حه‌زره‌تی داود ده‌کات، کاتێک که له میحڕابه‌که‌ی خۆی دانیشتبوو و نوقمی ڕاز و نیاز له‌گه‌ڵ خوای په‌روه‌ردگاری بوو، دوو که‌س به شێوازێکی نائاسایی و بێ مۆڵه‌ت وه‌رگر‌تن، له دیوار سه‌ر ده‌که‌ون و ده‌چن بۆ لای. داود که ئه‌وان ده‌بینێت ترسی له دڵ ده‌نیشێت. ئه‌و دوو که‌سه که زانیان داود ترساوه، پێیان گوت مه‌ترسه، ئێمه دوو که‌سین پێکه‌وه ناکۆکیمان هه‌یه و هاتوویین که تۆ دادپه‌روه‌رانه له نێوانمان داوه‌ری بکه‌ی و بێ‌ئه‌وه‌ی‌که مافی هیچمان پێشڵ بکه‌ی و له حه‌ق لابده‌ی، کارمان ڕێک بخه‌ی و بۆ ڕێگای ڕاست ڕێنوێنیمان بکه‌ی.\nیه‌کیان وتی: ئه‌وه برای منه که ٩٩ مه‌ڕی هه‌یه و منیش یه‌ک دانه‌م هه‌یه، به‌ڵام ئێستا داوای ئه‌و یه‌ک دانه مه‌ڕه‌ی منیش ده‌کات و به ڕاده‌یه‌کیش زیره‌کانه و ژیرانه قسه ده‌کات که له ئاخاوتندا منی به‌زاندووه و خه‌ریکه زوڵمم لێ ده‌کات.\nحه‌زره‌تی داود بێ هیچ لێکۆڵینه‌وه‌یه‌ک و بێ‌ئه‌وه‌ی مه‌جال به که‌سی دووهه‌میش بدات که لانیکه‌م قسه‌ی خۆی بکات و له خۆی به‌رگری بکات، زوو بڕیاری ده‌رکرد و گوتی: بێ‌گومان ئه‌وه‌ی که داوای ئه‌و یه‌ک مه‌ڕه‌ی تۆ ده‌کات، ئه‌وه سته‌می لێ کردوویی، هه‌ر وه‌ک که زۆرێک له شه‌ریکان که پێکه‌وه کار ده‌که‌ن سته‌م له یه‌کتری ده‌که‌ن، مه‌گه‌ر که‌سانێکی بڕوادار و چاکه‌کار نه‌بێ که ئه‌وانیش زۆر که‌من و به ده‌گمه‌ن هه‌ڵده‌که‌وێ که‌سێک ده‌سه‌ڵاتی هه‌بێ و ته‌ماعی ماڵ و سامان له دڵیدا ڕوابێت و سته‌م نه‌کات.\nله دوای ئه‌و داوه‌رییه، داود پێغه‌مبه‌ر یه‌کسه‌ر زانی که له لایه‌ن خوای گه‌وره تاقی کراوه‌ته‌وه، بۆیه ده‌ست‌به‌جێ به‌ره‌و په‌روه‌ردگاری ده‌گه‌ڕێته‌وه و کڕنۆشی بۆ ده‌بات و داوای لێبوردن ده‌کات. خوای گه‌وره‌ش لێی خۆش ده‌بێت و پله و پایه‌ی به‌رزی لای خۆی پێ ده‌به‌خشیت.\nبه‌ڵام خوای گه‌وره بۆچی ئه‌و چیرۆکانه بۆ ئێمه ده‌گێڕیته‌وه؟\nهه‌ر وه‌ک له سه‌ره‌تای سوڕه‌ته‌که ئاماژه‌ی پێ کراوه، قوڕئان (ذکر)ه، «وَ القُرءَانِ ذِی الذِّکرِ» واته په‌ند و ئامۆژگاری و بیرهێنانه‌وه‌یه و کاتێک چیرۆکێکمان بۆ ده‌گێڕیته‌وه، مه‌به‌ست ته‌نیا گێڕانه‌وه‌ی چیرۆکێک و یا زانینی حاڵی پێشینییان نییه، به‌ڵکو ئامانجی سه‌ره‌کی په‌ند و ئامۆژگاری وه‌رگرتنه.\nله‌و به‌سه‌رهاته‌ش په‌ندی زۆری تێدایه که ئاماژه به چه‌ند خاڵێک ده‌که‌ین:\n1ـ کاتێک که له دۆخێکی نائاسایی دایین، بڕیار بۆ که‌س نه‌ده‌ین و داوه‌ری نه‌که‌ین.\nکاری داوه‌ری؛ کارێکی زۆر هه‌ستیاره. بۆیه که‌سێک که کاری داوه‌ری ده‌کات، ده‌بێ زۆر وریا بێت و له دۆخێکی ئاسایی و بێ‌گرفتدا بڕیار بدات. کاتێک که ترس و دڵه‌ڕاوکێی هه‌یه و یا برسی و توونییه و یا نه‌خۆش و یا زۆر شادمانه، ئه‌گه‌ری ئه‌وه‌ی زۆرتره که تووشی هه‌ڵه بێت و یا کاتێک که مێشکی زۆر سه‌رقاڵی بابه‌تێکه که بیر و زه‌ینی داگیر کردووه، داوه‌ری‌کردن له‌و کاتانه‌دا په‌سه‌ند نییه، ته‌نانه‌ت ئه‌گه‌ر ئه‌و سه‌رقاڵییه‌ی عیباده‌تی خوای گه‌وره‌ش بێت. به‌ڵکو دادوه‌ر له کاتی داوه‌ریدا پێویسته ته‌واو زه‌ین و هۆشی لای دۆسیه‌که‌ی بێت تاکوو تووشی هه‌ڵه نه‌بێت و مافی که‌س به ناحه‌ق نه‌خورێت. حه‌زره‌تی داود هه‌م ترسابوو و هه‌م بیر و زه‌ینی لای میحڕابه‌که‌ی بوو.\n2ـ له داوه‌ریدا ته‌قوای خوای گه‌وره‌مان له دڵ دابێت و له ڕووی مه‌یل و حه‌زی خۆمان داوه‌ری نه‌که‌ین، به‌ڵکو به‌م‌چه‌شنه‌ی خوا فه‌رمانی کردووه داوه‌ری بکه‌ین.\n3ـ هیچ کات یه‌کلایه‌نه بڕیار نه‌ده‌ین.\nله کاری داوه‌ریدا پێویسته دادوه‌ر زۆر وریا بێت که یه‌ک‌لایه‌نه بڕیار نه‌دات. حه‌زره‌تی داود نه‌هات له که‌سی دووهه‌میش بپرسێت که ئه‌و قسه‌ی چییه؟ به دوور نییه که ئه‌و یه‌ک دانه مه‌ڕه‌ش ئی که‌سی دووهه‌م بووبێت و ئه‌و به‌زۆر لێی ستاندبێت و یا هه‌ر گومانێکی دی...\nبۆیه دادوه‌ر له کاری داوه‌ریدا ده‌بێ زۆر به‌وردی له ڕاستی بابه‌ته‌که بکۆڵیته‌وه، تاکوو مافی که‌س به ناحه‌ق زایه نه‌بێت. هه‌ر کام له ئێمه‌ش ڕه‌نگه ڕۆژانه تووشی زۆر بابه‌تی له‌م چه‌شنه بین.\nبۆ نموونه دوو که‌س که گرفتیان هه‌یه و یه‌کیان دێت سکاڵا لای ئێمه ده‌کات، ده‌بێ وشیار بین که تاکوو قسه‌ی به‌رامبه‌ریش نه‌بیستین و له ڕاستی ئاگادار نه‌بینه‌وه، یه‌کلایه‌نه بڕیار ده‌رنه‌که‌ین و داوه‌ری نه‌که‌ین. یا ژن و مێردێک که ناکۆکیان هه‌یه، چاو کوێرانه حه‌ق به ژنه‌که و یا پیاوه‌که نه‌ده‌ین و ئه‌وه‌ی دی تاوانبار نه‌که‌ین.\nچونکه که‌متر که‌س هه‌یه که دان به هه‌ڵه‌ی خۆی دا‌نێت، به‌ڵکو هه‌ر که‌سه تێده‌کۆشیت که تاوان له‌سه‌ر خۆی لابات و که‌سی به‌رامبه‌ری ته‌واو تاوانبار بکات. دادوه‌ر بۆوه‌یکه بڕیارێکی له‌سه‌ر حه‌ق ده‌رکات، ده‌بێ ته‌واو له بابه‌ته‌که بکۆڵیته‌وه.\n4ـ داوه‌ری له ڕووی هه‌ست و سۆزه‌وه دروست نییه.\nکه‌سێک که داوه‌ری ده‌کات، نابێ له ڕووی ڕواڵه‌تی دۆسییه‌که بڕیار ده‌رکات و قسه و داد و فیغانی لایه‌نێک کاریگه‌ری له‌سه‌ر دانێت و له ڕووی هه‌ست و سۆزه‌وه بڕیار بدات. ڕه‌نگه شتانێک هه‌بێ و قسانێک بگوترێ که بیانهه‌وێ په‌رده به‌سه‌ر ڕاستییه‌کان بکێشن و دادوه‌ر به‌لاڕێدا ببه‌ن. ئه‌و که‌سه‌ی به حه‌زره‌تی داودی گوت که براکه‌م زوڵمی لێ کردووم، خۆی به داماو و سته‌م‌لێکراو نیشان ده‌دا و گوتی که ئه‌و له ئاخاوتندا به‌سه‌رمدا زاڵ بووه و شکستی داوم، بۆوه‌یکه حه‌زره‌تی داود هان بدات که زوو بڕیارێک به به‌رژه‌وه‌ندی ئه‌و ده‌رکات. به‌ڵام دادوه‌ر ده‌بێ وشیار بێ که فریوی ئه‌و شتانه نه‌خوات.\nئێمه ده‌بێ فێری ئه‌وه بین که به هۆی سۆز و ئه‌وینێکی که بۆ که‌سێکمان هه‌یه –دایک و باب و یا خوشک و برا و هاوڕێ و...- ناحه‌قی ده‌رحه‌ق که‌سی به‌رامبه‌ری نه‌که‌ین.\n5ـ له هه‌موو کاتدا ئاگادار بین که ڕه‌نگه خوای گه‌وره تاقیمان کاته‌وه.\nخاڵێکی دی که ئه‌و به‌سه‌رهاته فێرمان ده‌کات ئه‌وه‌یه که خوای گه‌وره له هه‌موو کاتدا مرۆڤ تاقی ده‌کاته‌وه؛ له‌وانه‌یه له مزگه‌وت و له کاتی عیباده‌تدا بین و یا له مه‌یکه‌ده و مه‌ستی باده بین، له‌وانه‌یه شا بین و له‌سه‌ر ته‌ختی و یا هه‌ژارێک بین ئاتاجی ده‌ستی خه‌ڵکی، له‌وانه‌یه پاڵه‌وان بین له مه‌یدانی جه‌نگی و یا نه‌خۆشێک بین له‌سه‌ر ته‌ختی، به‌نده‌ی خوایین و خواش به‌نده‌کانی خۆی به شێوازی جۆراوجۆر تاقی ده‌کاته‌وه، تاکوو ئیمانمان هه‌ڵسه‌نگێنیت و گه‌رد و خاکه‌که‌ی بسڕیته‌وه و به ئیمانێکی پاک و بێگه‌رد ڕێگای ڕاستی به‌ندایه‌تیمان نیشان بدات.\n6ـ هه‌میشه ئاتاجی خوای گه‌وره‌یین که ڕێگای ڕاستمان نیشان بدات و نابێ به ئیمان و عیباده‌تمان بنازین و خۆمان بێ‌نیاز بزانین.\nحه‌زره‌تی داود له میحڕابی خواپه‌رستی و له کاتی عیباده‌تدا بوو که خوا به‌م‌چه‌شنه تاقی کرده‌وه، له‌وانه‌یه له‌و کاتانه‌دا زۆر له خۆمان دڵنیا و ئه‌رخه‌یان بین که سه‌رکه‌وتوو ده‌بین و ڕاده‌ستی هه‌وای نه‌فس نابین، به‌ڵام ڕاستی ئه‌وه‌یه که شه‌یتان به‌رده‌وام له که‌مین دایه و ده‌بێ زۆر وشیار بین.\n7ـ له هه‌موو کارێکدا ڕه‌زامه‌ندی خوا له سه‌رووی حه‌ز و خواستی نه‌فس بزانین.\nخاڵێکی دی که زۆر گرینگه؛ ئه‌وه‌ی‌که له ڕوو حه‌ز و ئاره‌زووی نه‌فسانی نه‌جوڵێینه‌وه، ته‌نانه‌ت له عیباده‌تیشدا. به‌ڵکوو ته‌نیا مه‌به‌ستمان فه‌رمانبه‌رداری له خوای گه‌وره بێت که له هه‌ر کاته‌دا چ فه‌رمانێکمان پێ ده‌کات و به‌م‌چه‌شنه ئه‌و له خۆمان ڕازی بکه‌ین. بۆ نموونه له‌وانه هێندێک جار ئه‌وه‌نده حه‌زمان له نوێژ و ته‌سبیح و دوعاکردن بێت که پێمان خۆشه له‌سه‌ر به‌رماڵ هه‌ڵنه‌ستین و ئه‌و کاره زۆرتر له‌ڕووی حه‌ز بکه‌ین، بێ‌ئاگا له‌وه‌ی‌که له‌وانه‌یه عیباده‌تێکی دی وه‌ک یارمه‌تی دایک و باب یا یارمه‌تی‌دانی که‌سێک که ده‌ستی یارمه‌تی بۆ درێژ کردوویین له پێشتر بێت و زۆر نموونه‌ی دی.\nبۆیه خوای گه‌وره به حه‌زره‌تی داودی فه‌رموو: «وَ لَا تَتَّبِعِ الهَوَی فَیُضِلَّکَ عَن سَبِیلِ اللهِ» واته: «وه‌شوێن هه‌وا و ئاره‌زوو مه‌که‌وه له حوکم‌کردندا تا نه‌بیته هۆی گومڕا کردن و لادانت له ڕێبازی خوا». حه‌زه‌رتی داود حه‌زی له موناجاتی خوای خۆی بوو و ویستی ئه‌و دوو که‌سه زوو بڕۆن و درێژه به عیباده‌ته‌که‌ی بدات، به‌ڵام خوای گه‌وره پێی فه‌رموو: «وَ لَا تَتَّبِعِ الهَوَی فَیُضِلَّکَ عَن سَبِیلِ اللهِ».\nئێمه ده‌بێ ئاگادار بین که له هیچ شتێکدا وه‌دوای نه‌فس نه‌که‌وین، ته‌نانه‌ت له عیباده‌تیشدا. واته ئه‌گه‌ر هاوکات دوو کارمان بۆ بێته پێش و ته‌نانه‌ت هه‌ردووکیشیان کاری چاک بن، نابێ چاو له حه‌زی خۆمان بکه‌ین که کام کارمان پێ خۆشتره؟ به‌ڵکوو ده‌بێ بڕوانین که خوا چی پێ خۆشتره؟\n8ـ له ڕه‌حمه‌تی خوا بێ‌هیوا نه‌بین.\nخاڵێکی‌تر ئه‌وه‌ی‌که بڕوادار نابێ هیچ کات له ڕه‌حمه‌تی خوای گه‌وره بێ‌هیوا بێت و پێویسته به‌رده‌وام بگه‌ڕێته‌وه بۆ لای خوای ڕه‌حمان و ڕه‌حیم. له‌وانه‌یه هه‌موومان له ژیانماندا تووشی هه‌ڵه و تاوانی جۆراوجۆر بین، به‌ڵام پێویسته هه‌ر که زانیمان هه‌ڵه‌مان کردووه، زوو بگه‌ڕێینه‌وه بۆ لای خوای گه‌وره وداوای لێخۆش‌بوونی لێ بکه‌ین.\nخوای گه‌وره سه‌باره‌ت به هه‌ر سێک پێغه‌مبه‌ره‌کان ده‌فه‌رموێت: «إِنَّهُ أَوَّاب» واته: زۆر تۆبه‌کار بوون و داوای لێخۆش‌بوونیان ده‌کرد.\n9ـ تۆبه وه‌دره‌نگی نه‌خه‌ین.\nکاتێک تووشی هه‌ڵه و تاوانێک بووین، نابێ بڵێین جارێ ده‌رفه‌تمان هه‌یه و دوایی تۆبه‌ی ده‌که‌م. داود که زانی له لایه‌ن خوای گه‌وره تاقی کراوه‌ته‌وه و هه‌ڵه‌ی کردووه، ده‌ست‌به‌جێ ڕووی کرده‌وه په‌روه‌ردگاری و داوای لێبووردنی لێ کرد؛ «وَ ظَنَّ داوُدُ أَنَّمَا فَتَنّاهُ فَستَغفَرَ رَبَّهُ وَ خَرَّ رَاکِعًا وَ أَنَاب» هه‌روه‌ها سوله‌یمانیش به‌هه‌مان شێوه و حه‌زره‌تی ئه‌ییوبیش پێناسه‌ی هه‌میشه‌یی بوو: «إِنَّهُ أَوَّاب». زۆر گه‌نج و لاومان هه‌بوو که ده‌یویست به پیری تۆبه بکات، به‌ڵام لاشه‌ی به گه‌نجی چۆ ژێر خاک و تۆبه‌ی بۆ هه‌تاهه‌تایی بێ‌وه‌ڵام مایه‌وه.\nدوای ئه‌وه خوای دڵۆڤان بۆمان باسی حه‌زره‌تی سوله‌یمان و حه‌زه‌رتی ئه‌ییوب ده‌کات. ئه‌و دوو پێغه‌مبه‌رانه‌ی که به‌سه‌رهاته‌که‌یان له قوڕئاندا زۆرتر پێکه‌وه هاتووه. دوو به‌نده‌ی خوای گه‌وره که هه‌رکامیان به شێوازێک تاقی کراونه‌ته‌وه، سوله‌یمان به ماڵ و سامان و هێز و ده‌سه‌ڵات و حوکمڕانی و ئه‌ییوب به هه‌ژاری و نه‌داری و لێ‌قه‌وماوی و ناساغی.\nحه‌زره‌تی سوله‌یمان کاتێک که نوقمی جوانی و هه‌یبه‌تی ئه‌سپه‌کانی بوو و به تاسه و ئه‌وینه‌وه ده‌ستی به‌سه‌ردا ده‌کێشان و هه‌ستی ده‌کرد که به هۆی ئه‌و ئه‌سپانه و هێز و ده‌سه‌ڵاتی ده‌توانیت به‌سه‌ر هه‌موو دوژمنانیدا سه‌رکه‌وێت و له ڕێی خوادا جیهاد بکات، خوای گه‌وره هه‌ر وه‌ک ته‌رمێکی مردوو خستییه سه‌ر ته‌خت، تاکوو بیری بێنیته‌وه که هه‌رچه‌ند شکۆ و شه‌وکه‌تی هه‌بێت، بێ ئه‌مر و ئیراده‌ی خوا هیچی پێ ناکرێت. ئه‌وه بوو حه‌ز‌ره‌تی سوله‌یمان داوای لێبووردنی له خوای گه‌وره کرد و داوای کرد که ماڵ و سامان و شکۆیه‌کی پێ بدات که دوای ئه‌و به هیچ که‌س نه‌د‌رێت.\nهه‌روه‌ها خوای به‌دیهێنه‌ر بۆمان باسی به‌سه‌رهاتی حه‌زره‌تی ئه‌ییوب ده‌کات که خوای گه‌وره به هه‌ژاری و نه‌داری و نه‌خۆشی تاقی ده‌کاته‌وه. ئه‌و کاته‌ی که هه‌موو نیعمه‌تی دونیایی لێ سه‌ندرایه‌وه، ئه‌و بێ‌هیوا نه‌بوو و پشتی له عیباده‌تی خوای گه‌وره نه‌کرد و ده‌ستی دوعا و نزای هه‌ر به‌ره‌و ئه‌و به‌رز ده‌کرده‌وه و خوای گه‌وره فه‌رمووی: «إِنَّا وَجَدنَاهُ صَابِرًا» خوای میهره‌بانیش وه‌ڵامی نزاکه‌ی دایه‌وه و هه‌موو شتێک و زۆرتریشی بۆ گه‌ڕانده‌وه.\nبه‌م چه‌شنه حه‌زره‌تی سوله‌یمان نموونه‌ی به‌نده‌یه‌کی سوپاسگوزار له ئاست نیعمه‌ته‌کانی خوا و حه‌زره‌تی ئه‌یووب نموونه‌ی به‌نده‌یه‌کی سه‌بوور و خوڕاگر له ئاست به‌ڵا و نه‌هامه‌تییه‌کان بوو.\nله به‌سه‌رهاتی ئه‌و دوو پێغه‌مبه‌ره مه‌زنه‌ش وانه و په‌ندی زۆری تێدایه که پێویسته له ژیانماندا ڕه‌چاویان بکه‌ین.\nئا) موڵک و سامان، ده‌سه‌ڵات، زانست، جوانی و... ته‌نیا بۆ تاقی‌کردنه‌وه‌ن و پێویسته ئاگادار بین که نوقمی ئه‌وان نه‌بین و ئامانجی سه‌ره‌کی له‌بیر نه‌که‌ین.\nب) له ماڵ و سامانی دونیا بۆ گه‌یشتن به ڕه‌زامه‌ندی خوا که‌ڵک وه‌رگرین. که ده‌ڵێین نوقمی دونیا نه‌بین، مه‌به‌ست ئه‌وه نییه که پشت له دونیا بکه‌ین، به‌ڵکو ئه‌و ناز و نیعمه‌ته‌ی که خوای گه‌وره پێی به‌خشیوین، ئامراز و که‌ره‌سه‌ی به‌ندایه‌تی خوای گه‌وره‌ن و ده‌کرێ له ڕێی خوادا خه‌رج بکرێن.\nپ) ماڵ و سامان و ده‌سه‌ڵات و... پێوه‌ری له‌سه‌رتربوون نین و نابێ شانازی به‌و شتانه بکه‌ین و به‌هه‌مان شێوه هه‌ژاری و نه‌داری و نه‌ساغیش پێوه‌ری نزمی و له‌خوارتربوون نین و نابێ ئه‌و شتانه‌ش کاریگه‌ری خراپمان له‌سه‌ر دانێت.\nت) فێر بین به‌نده‌یه‌کی سوپاسگوزار له ئاست به‌خشینی ماڵ و سامان و... بین و له ئاست هه‌ژاری و نا‌ساغی و... خوڕاگر و سه‌بوور بین.\nج)ئه‌وه بزانین که هه‌رچی هه‌مانه له لایه‌ن خوای گه‌وره‌یه و خۆمان هیچمان نییه. پێویسته به‌رده‌وام شوکرانه‌بژێری ئه‌و زاته پیرۆزه بین.\nح) یه‌کێک له ڕێگاکانی سوپاسگوزاری له خوای گه‌روه ئه‌وه‌یه که ئه‌و نیعمه‌تانه‌ی پێی به‌خشیوین، له ڕێی خوادا خه‌رج بکرێ و ده‌کار بکرێت.\nخ) ئه‌وه بزانین که نه ده‌وڵه‌مه‌ندی و ده‌سه‌ڵاتداری نیشانه‌ی ئه‌وه‌یه خوا خۆشی ده‌وێین و نه هه‌ژاری و نه‌داری نیشانه‌ی تووڕه‌یی خوای گه‌وره‌یه. بۆیه نابێ نه له‌خۆبایی بین و نه داماو و بێ‌هیوا.\nد) ئاگادار بین که تاقی‌کردنه‌وه به ماڵ و دارایی و شکۆ و... زۆر ئه‌سته‌متره له تاقی‌کردنه‌وه به هه‌ژاری و نه‌داری و نه‌خۆشی و... چونکه ئه‌گه‌ری زۆرتره که نه‌فس به‌یده‌ستی تام و چێژی نیعه‌ماتی خوا بێت و له‌بیری بچێته‌وه که کێ داویه‌تی و بۆچی پێی داوه. هه‌ر وه‌ک خوای گه‌وره له قوڕئانی پیرۆزدا ده‌فه‌رموێت: «وَ إِذَا مَسَّ الإِنسَانَ ضُرٌّ دَعَا رَبَّهُ مُبِینًا إِلَیهِ ثُمَّ إِذَا خَوَّلَهُ نِعمَةً مِّنهُ نَسِیَ مَا کَانَ یَدعُوا إلَیهِ مِن قَبلُ وَ جَعَلَ لِلهِ أَندَادً لِّیُضِلَّ عَن سَبِیلِهِ» (زومه‌ر:٨) واته: «مرۆڤ کاتێک ناخۆشی و زه‌ره‌رێکی تووش هات، هانا و هاوار بۆ په‌روه‌ردگاری ده‌بات و داماوانه لێی ده‌لاڵێته‌وه، پاشان کاتێک خوا ده‌رووی لێ کرده‌وه و ناز و نیعمه‌تی پێ به‌خشی، دوعا و نزا و هانا و هاواره‌کانی ئه‌وسای له‌بیر ده‌کات و چه‌نده‌ها هاوه‌ڵ و شه‌ریک بۆ خوا بڕیار ده‌دات و ده‌یه‌وێت خه‌ڵک له ڕێبازی خوا گومڕا بکات.»\nله خوای گه‌وره داواکارم که هێز و توانا و حیکمه‌تمان پێ ببه‌خشیت و (اوّاب) بوون ببێته پیشه‌ی هه‌میشه‌ییمان و له‌گه‌ڵ (توّابین) حه‌شر بکرێنه‌وه که خوا (توّابین)ی خۆش ده‌وێت.\nته‌فسیری شنه‌ی ڕه‌حمه‌ت؛ دکتۆر مسته‌فا خوڕڕه‌م دڵ\nته‌فسیری د. عه‌بدولعه‌لی بازرگان


9. 👁 داواکارییەکی بەپەلە لە جولانەوەی نەوەی نوێ وە؛ تەندروستی شاسوار عەبدولواحید لە مەترسیدایە!\n10. 👁 رونکردنەوەیەک لە شاسوار عەبدولواحیدەوە\n11. 👁 شاسوار عەبدولواحید پەیامێکی بڵاوکردەوە\n12. 👁 شاسوار عەبدولواحید کۆمپانیاکانی نالیا و چاڤی لاندی فرۆشت و دەستبەرداری ئێن ئاڕ تی بوو\n13. 👁 شاسوار عەبدولواحید؛ هەفتەی داهاتو، هەفتەی خۆپیشاندان و روخانی ئەم دەسەڵاتەیە\n14. 👁 لەم گاڵتەجاریەی هەڵبژاردنەکانی عێراقدا نابێ بەشداری بکەین!\n15. 👁 مەرجەکانی جوڵانەوەی نەوەی نوێ بۆ دەنگدان بە کاندیدی کورد بۆ سەرۆککۆماری عێراق لە ساڵی 2022\n16. 👁 وتاری شاسوار عەبدولواحید کە بەدریە ئیبراهیم لە ناو بارەگای UN لەبەردەم جینین بلاسخارت خوێندییەوە\n17. 👁 وەڵامی شاسوار عەبدولواحید بۆ هاوڵاتییەکی خاوەن پشک لە پرۆژەی چاڤی لانددا\n1. 👁 نامەیەک بۆ شاسوار عەبدولواحید حەز دەکەی کچە 12 ساڵانەکەت بهێنمە سەر تەلەفزیۆن!!!!\n👁 ئەم بابەتە 27,251 جار بینراوە


زایینی: ٢٣-٠٩-٢٠١٧ - هەتاوی: ١٣٩٦/٠٧/٠١ - ١٢:٤٦ تاران قه‌باره‌ی فۆنت:\nکوردستان میدیا: ئەندامێکی دڵسۆزی حیزبی دێموکراتی کوردستانی ئێران لە شاری مەریوان ماڵئاوایی لە ژیان کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی چوارشەممە ڕێکەوتی ٢٩ی خەرمانانی ١٣٩٦ی هەتاوی، "فوئاد کاوه" ئەندامێکی دڵسۆز و وەفاداری حیزبی دێموکراتی کوردستانی ئیران بە هۆی ڕووداوی هاتووچوو گیانی لە دەست دەدات.\nکاک فوئاد خەڵکی گوندی "نێ"ـی مەریوان بوو و کاروباری حیزبی بەو پەڕی دڵسۆزییەوە بەڕێوە دەبرد.\nناوبراو لەو ڕووداوەدا بریندار دەبێت و بە هۆی سەختیی برینەکەیەوە دوای ٢ ڕۆژ ڕاگرتنی لەژێر چاودێری پزیشکان لە نەخۆشخانەی تەورێز کۆچی دوایی دەکات.\nحیزبی دێموکراتی کوردستانی ئێران سەرەخۆشی لە بنەماڵە، خزم وکەس وکاری ناوبراو دەکات و خۆی بە شەریکی خەمیان دەزانێت.


بۆ یەکەمینجار فیلمێکی ڤەنزوێلی کاندیدکرا بۆ بردنەوەی خەڵاتی شێری ئاڵتوونی ڤێنیسیا و لە کۆتاییدا خەڵاتەکەی بردەوە. فیلمی "لە دوورەوە" (Desde Alla) لە دەرهێنانی لۆرێنزۆ ڤیگاس (Lorenzo Vigas)، خەڵاتی شێری ئاڵتوونی وەرگرت کە لەلایەن لیژنەی دادوەرانی فێستیڤاڵەوە و بە سەرۆکایەتی ئەڵفۆنسۆ کوارۆن، بە باشترین فیلم دیاریکرا. هەروەها هەریەکە لە لین ڕامسای، پاوێڵ پاوڵیکۆوسکی، هاو هسیاو هسێن و نوری بیلگە جەیلان ئەندامی لیژنەی دادوەرانی فێستیڤاڵەکەبوون.\nبردنەوەی خەڵاتەکە لەلایەن فیلمەکەی ڤیگاسەوە شتێکی چاوەڕواننەکراوبوو، تەنانەت لەگەڵ ئەوەی سیناریۆی فیلمەکە لەلایەن سیناریۆنووسی مەکسیکی گولێرمۆ ئاریاگا (Guillermo Arriaga) نووسەری سیناریۆکانی (Ameros Perros, Babel) نووسرابوو، ئەلفرێدۆ کاسترۆ ڕۆڵی تێدا دەبینی کە باسی پیاوێکی ٥٠ ساڵی پیر دەکات کە پارە دەدات بە کوڕی لاو تاوەکو هاوڕێیەتیان بکات بەڵام نەک بۆ هۆگریی جەستەیی، هەروەها کاری دەرهێنانە سەرنجڕاکێشەکەی ڤیگاسیش. لەگەڵ هەموو ئەمانەدا ئەم فیلمە چاوەڕێی ئەوەی لێ نەدەکرا خەڵاتەکە بباتەوە.\nلەکاتی وەرگرتنی خەڵاتەکەی لە ئاهەنگی بەخشینی خەڵاتەکانی ڤێنیسیادا لە شەوی شەممەدا، ڤیگاس وتی: "ئەمە کەمێک سەرسوڕهێنەرە." هەروەها وتی، "لەم چەند ساڵەدا لە ڤەنزوێلا کۆمەڵێک کێشەمان هەیە، هیوادارم ئەم فیلمە کەمێک لەم کێشانە چارەسەر بکات. ئێمە نەتەوەیەکی سەرسوڕهێنەرمان هەیە، هەروەها هیوادەخوازم لەمەودوا زیاتر لەگەڵ یەکتری قسەبکەین."\nفیستیڤاڵی فیلمی ئەنتاڵیا بۆ کۆتایی ئۆکتۆبەری ئەمساڵ دوادەخرێت\nدوو چالاکی گرنگ لە ڕۆژمێری کلتوری ئەنتاڵیا لە کاتێکی تردا چالاکیەکان دەست پ...\nبڕاد پیت لەگەڵ ئەنجلینا جولی پێکەوە لە فیلمێکی هونەریدا\nلە فیلمی بە تەنیشت دەریاوە، جولی لەگەڵ بڕاد پیت (Brad Pitt)ی هاوسەری لەسەر ...


١٦ی ئۆکتۆبەر !\n6/9/2019 11:40:13 AM\n5028 جار خوێندراوەتەوە\nلێدوانی دەزگا راگەیاندنەکانی پارتی ھێندە بالۆرەی ١٦ی ئۆکتۆبەریان دووبارە کردۆتەوە ئەو رووداوە گەورەیان زۆر لە قەبارەی خۆی بچوکتر کردۆتەوە.\nھەر کە باسی ١٦ی ئۆکتۆبەر دەکرێ، دەڵێی ٣١ی ئاب دووبارە بۆتەوە. ئەو کوتانەوەیە بە بەرنامەیە ئایا پاکانەیە لە ئۆباڵی ئەنجامی ریفراندۆم یان بۆ ھاوسەنگییە؟\nدەگوترێ لە ١٦ی ئۆکتۆبەر خیانەت کراوە، گریمان زانیاریەکی وا لەبەر دەستە، بەڵام خۆ دامودەزگا نیشتیمانیەکان لەبەردەستی پارتیبوون و ئێستاش ھەر لەبەر دەستیدان، ئایا بۆچی لەسەر ئاستێکی باڵا کۆمیتەیەکی لێکۆڵینەوە دانەنراوە تاکو راستییەکان ئاشکرا بکرێن و ئەگەر دەرکەوت کەسێک یان لایەنێک خیانەتی کردووە سزا بدرێ و دواتریش لە ناو کۆمەڵ ریسوا بکرێن؟\n١٦ی ئۆکتۆبەر ئەو رۆژەیە کە ھێزی پێشمەرگە لە خانەقینەوە تاکو شنگال بە درێژایی نزیکەی ھەزار کیلۆمەتر لە بەرامبەر سوپای عێراق و حشدی شەعبی پاشەکشەی کرد. ئایا ئەگەر کەرکوک بەھۆی خیانەتەوە کەوتبێ ئەی شنگال، دەشتی نەینەوا، مەخمور و گەرمەسێر بۆ؟\nبە کورتی ئەو دۆسیەیە پێویستە یەکلایی بکرێتەوە یان ئەوەتە لەسەر ئاستێکی باڵا لێکۆڵینەوەیەکی ورد بکرێ و ئەنجامەکەی دەربخرێ یان چیتر تومەت بۆ ھیچ کەسێک ھەڵنەبەسترێ.\nمن پێم وایە ئەگەر کەسانێک ھەبن پەنجەی خیانەتیان بۆ درێژ بکرێ لەوە گەورەتر بە دوادانەچوون و جێبەجێ نەکردنی ئەرکە نیشتیمانی و ئەخلاقی و یاساییەکانە. پێویستە ئەو بابەتە لە بنەڕەتەوە یەکلایی بکرێتەوە. پارتی دەڵێ ئەوانەی لە ١٦ی ئۆکتۆبەر بەشداربوونە بۆیان نییە پۆستی باڵا وەربگرن !... جارێ لە پێشەوە پرانسیپێکی یاسایی ھەیە دەڵێ تۆمەتبار بێتاوانە تا تاوانەکەی بەسەردا ساغ دەکرێتەوە، ئەی کەواتە ئێوە چۆن لە رەشەوە خەڵک تومەتبار دەکەن و بەبێ ساغ کردنەوەش سزای دەدەن؟! ئەگەر لە رەشەوەش نییە بۆچی بابەتەکە بەشێوەیەکی یاسایی یەکلایی ناکەنەوە؟\nمن دەپرسم ئەگەر لەمەودوا مەرجی یەکێتی بۆ رێککەوتن لەگەڵ پارتی ئەوەبێ کە نابێ ھەر کەسێک بەشداری ٣١ی ئاب کردبێ پۆستی باڵا وەربگرێ، کاردانەوەی پارتی چی دەبێ و چی لەم وڵاتە دەقەومێ؟\nلە کۆتاییدا دووبارە دەڵێم ئەرکی سەرۆکی ھەرێم، حکومەت، حزبەکان، داواکاری گشتیە کە راستی و نا راستیەکانی ١٦ی ئۆکتۆبەر دەربخەن، دەنا ناکرێ چیتر یەکێتی لەو تۆمەتە گەورەیە بێدەنگ بێ.


ملکەچیی وەک ڤایروس وایە، دەکرێ لە هەمان ڕۆژدا کە تیایدا لەدایک دەبێت، بمرێت، دەکرێت بەشێوەیەکی مەترسیداریش بڵاوبێتەوەو ببێتە هۆی پەتایەکی گەورە. لە ڕۆمانی (تاعون)ی ئەلبێر کامۆدا، ئەگەر دکتۆرەکە خەمسار نەبوایەو لاشەی ڕسکە تۆپیوەکانی بەهەند وەربگرتایە، دەکرا پەتاکە ئەوەندە کوشندە نەبوایەو کۆنترۆڵ بکرایە. لە هەندێ بۆنەدا دەووترێت گوایە کامۆ لەو ڕۆمانەدا مەبەستی خەمساردی بوە دەربارەی سەرهەڵدانی فاشیزم؛ دەکرێ وابێت و پرسیار لەم بارەیەوە بکرێت.\nبڵاوبونەوەی تاعونیش لە شاری مارسیلیای فەرەنسی ساڵی 1720، دەکرا ڕێگری لێبکرایە ئەگەر کاپیتانی ئەو کەشتیەی نەخۆشیەکەی لە شام و فەلەستینەوە گواستەوە، خەمسارد نەبوایە. لەپشت ئەویشەوە ئەندامانی شارەوانی مارسیلیا کە هەمویان بازرگان بون و ئەو هەمو جل و بەرگەی کەشتیەکە لە شامەوە دەیگواستەوە بۆ مارسلیا موڵکی ئەوان بو، مەبەستیان نەبو بزانن کەشتیەکە نەخۆشی پێیە یان نا، تەنها بیریان لای موڵک و پارە بو، دەرەنجامەکەش کارەساتبار بو.\nلە کوردستاندا، هەوڵێکی زۆر هەیە بۆ ئەوەی ملکەچیی بکرێت پەتاییەکی جێگیرو خەڵک لەسەری ڕابێت. ئەوەتا دەروازەکانی وڵات و خاک و خەڵکەکەی کەوتونەتە بەردەم هێڕشی بەربەریانەی ئەردۆگان و مەلا دڵڕەقەکانی ئێران، کەچی دەسەڵاتی لۆکاڵیی کورد، ئەو دەنگانە کپ دەکات کە ئیدانەی هێڕشی دڕندانەی داگیرکاران دەکەن. بە کورتیەکەی داگیرکردنی خاک و بۆردومان کردن و کوشتنی هاووڵاتیانی کوردستان، وەک مەرجی مانەوەی لێهاتوە، بوەتە هاوکێشەی پەیوەندی نێوان داگیرکەرو داگیراو، بونی هەرکێکیان پەیوەستە بە مانەوەی ئەوی تر.\nهەوڵێکی زۆری تری بەردەوام هەیە بۆ ئەوەی خەڵک هیچ نەزانن و شتەکان دەشاردرێنەوە. ڤایرۆسی درۆو خۆڵ لە چاوکردنی خەڵک لە ڕێگای میدیای درۆزن و خزمەتکاری کۆڵۆنیاڵ (داگیرکەر)ەوە، ڕۆژانە بڵاو دەکرێنەوە، خەڵک، هەموی دەزانێت کە ئەم کەناڵانە ڕاست ناکەن و خزمەتی ئاغاکانی داگیرکەران دەکەن، بەڵام خەریکە لەگەڵیاندا ڕادێن و هەمو ڕۆژێک بەدیارییانەوە دادەنیشن. ئەمە ڕێک دوبارەبونەوەی ڕەفتاری حاکمەکانی مارسیلیایە کە تەنها چاویان لە گیرفانی خۆیان بو، ئەم کەناڵانە تەنها خەمی سەرو سامانی سپۆنسەرەکانیان دەکەنە ستراتیژی کارکردن، نەک ژیانی خەڵک. ئەوەتا ئەوانەی لە سەنگەری پێشەوە لە نەخۆشخانەکاندا لەپێناو کۆنترۆڵکردنی نەخۆشیەکەدا تێدەکۆشن، لەبیرکراوەی حوکمڕانەکانن و شایستەکانی خۆشیان وەرناگرن، بەڵام بازرگانیکردن بەدەرمان و کۆنترۆڵکردنیەوە، ئەگەر خەڵکیش کوێر بکات، بۆ چرکەیەکیش بێت ناوەستێت. باشترین نمونە کوێربونی ژمارەیەک هاووڵاتی بو پێش چەند ساڵێک، کەچی لەبیرکران و ڕوداوەکە وەک هەر ڕوداوێکی ئاسایی تەماشاکراو بەڕێکرا. هیچ میدیایەک نیە دەست بۆ ئەم کەیسە هەستیارە ببات، وەک چۆن دەست بۆ سیاسەتی داگیرکاریش نابات.\nئەم بە ئاسایی تەماشاکردن و بەڕێکردن و لەبیرکردنە، لە بازنەی کەسێکدا یان شارێکدا ناوەستێت و وەک ڤایرۆس بە هەمو شوێنێکدا بڵاودەبێتەوە، زۆرجار دەبێتە هۆی پەتایەکی بەردەوام و خەڵک لەگەڵیدا ڕادێت؛ وەک هەڵامەت و سورێژە، دوریش نیە وەک کۆرۆنای لێبێت و توانای کوشتنی سیستمی بەرگری لەشی هەبێت.\nلە کوردستاندا، کەناڵەکانی میدیا نەک تەنها ڕۆڵی دکتۆرەکەی ناو ڕۆمانی (تاعون) دەبینن لە خەمساردیدا، بەڵکو ڕۆڵی کەوا سوری بەر لەشکری داگیرکاران و هەروەها ڕۆڵی براگەورەی ناوخۆش دەبینن. بونەتە سەکۆی داگیرکاران، لە بری ئەوەی هەقیقەت و تاوانکاریی لاقەکەر بخەنەڕو، گوناهەکان دەخەنە ئەستۆی لاقەکراو، گوایە ئەگەر وروژاندن و فیتنەی ئەو نەبوایە، ئەوا لاقەکەر لە شوێنی خۆیدا بەبێدەنگی دانیشتبو. بەڵێ ئەمە سەرەتای جێگیربونی پەتایەکە ناوی ملکەچییە.\nبەتەنها دەستی مامۆستاكە نا، دەستی هەمومان بەستراوەیە


چالاکبوونی سیستەمی بەرگری ئاسمانی ڕووسیا لەدژی فڕۆکە جەنگییەکانی ئیسرائیل لە سووریا! - هەواڵەکانی جیهانی ئیسلام\nئیسرائیل / روسیا / ڕۆژئاوای ئاسیا / سوریا / هەواڵ\nهەواڵەکانی جیهانی ئیسلام؛ لە ١٣ی ئایاردا فڕۆکە جەنگییەکانی ڕژێمی زایۆنیستی ٢٢ مووشەکیان ئاراستەی ناوەندی توێژینەوەی سووریا لە شارۆچکەی مەسیاف و بەندەری بنیاس کرد و سیستەمی بەرگری ئاسمانی سووریا توانی ١٦ لەو مووشەکانە لەناو بباتەوە.\nچەند رۆژێك دوای هێرشەكە، پەیامنێری سەربازیی كەناڵی ١٣ی ئیسرائیل ئاشكرایكرد، بۆ یەكەمجار لەدوای دەستپێكردنی هێرشەكانی ئیسرائیل بۆ سەر سووریا، سیستەمی بەرگری ئاسمانی ئێس-٣٠٠ی ڕووسی، مووشەكیان ئاراستەی فڕۆکە جەنگییەکانی هێزی ئاسمانی ئیسرائیل كردووە.\nدوای ئاراستەکردنی ژمارەیەک موشەک لەلایەن فڕۆکە جەنگییەکانی رژێمی زایۆنیستیەوە بەرەو چەند ئامانجێک لە سووریا، سیستەمە بەرگرییەکانی ڕووسی چالاک کراون و چەند مووشەکیان ئاراستەی ئەو فڕۆکانە کردووە، بەڵام ئۆپەراتۆری ئەو سیستەمانە، مووشەکیان لەسەر فڕۆکە جەنگییەکانی ئیسرائیلی قفڵ نەکردووە.\nبە لەبەرچاوگرتنی ئەوەی کە چالاککردنی سیستەمەکانی ڕووسیا یەکەم وەڵامی ڕووسیا بۆ هێرشەکانی ئیسرائیل بووە، پێدەچێت ئەم کارە تەنیا وەک هۆشدارییەک بۆ ئیسرائیل ئەنجامدرابێت.\nهەرچەندە دەگوترێت ئەو سیستەمانە لە دەستی سوپای سوریادا بوون، بەڵام سەرجەم ئۆپەراسیۆنەکانی لە لایەن ئەفسەرانی ڕووسیا بەرێوەدەچێت.\nئەم کارەی ڕووسەکان دەکرێت وەک ناردنی پەیامێک بۆ ڕژێمی زایۆنیستی و گۆڕینی سیاسەتەکانی ڕووسیا بەرامبەر کردەوەکانی ئیسرائیل لە ئاسمانی سووریادا هەژمار بکرێت.\nبەرەنگاربوونەوەی هێرشە ئاسمانییەکانی رژێمی زایۆنیستی بە سیستەمی بەرگری ئاسمانی ڕووسیا لە سووریا دوای ئەوە دێت کە لەگەڵ بەردەوامی شەڕی نێوان ڕووسیا و ئۆکرانیا کێشەی سیاسی و سەربازی نێوان ئیسرائیل و ڕووسیا ڕووی لە زیادبوون کردووە. ڕژێمی ئیسرائیل بەنیازە چەند پاکێجی لۆجستی بۆ یارمەتیدانی سوپای ئۆکرانیا بۆ ئەو وڵاتە بنێرێت، کە لەلایەن ڕووسەکانەوە کاردانەوەی نەرێنی هەبووە.\nئاڵۆزییەکانی نێوان ڕووسیا و ئیسرائیل وردە وردە تا سنوورەکانی فەلەستینی داگیرکراو و سووریا تەشەنەی کردووە، ئەمەش وایکردووە لە چەند ڕۆژی ڕابردوودا کێشەی نێوان هەردوولا زیاتر دیار بێت.\nرژێمی ئیسرائیل رژێمی زایۆنیستی سوریا فەلەستین گرژییەکانی ڕووسیا و ڕژێمی زایۆنیستی\nداوای تەلئەبیب لە ئەمریکا بۆ پێکهێنانی هاوپەیمانییەکی ناوچەیی دژبە ئێران\nگروپە فەلەستینییەکان: هەینی داهاتوو ڕۆژی توڕەییە\nواشنتۆن پۆست: ئەبوعاقلە لەلایەن سوپای ئیسرائیلەوە کوژراوە\nتەقینەوەی کۆگای ئامێری ئەندازیاری لە ناوچە داگیرکراوەکانی فەڵەستین + ڤیدیۆ


وتار – پەڕە 220 – Knwe.org\nسەرەکی » وتار (پەڕە 220)\nپانزە ئەركی یەكێتی..!\n11/06/2018\tعه‌داله‌ت عه‌بدوللا سەرنج جێ بهێڵە\nبەوپێیەی هەر چوار ساڵ جارێك، پرۆسەی هەڵبژاردن، دەبێتە بەربەرەكانییەك بۆ هێزە سیاسییەكانمان‌و مەحكوم بەكاركردنیان دەكات بۆ ئەوەی ببنەوە جێی متمانەی دەنگدەران، دەبینی هەموو هێزێك، بەپێی ئەو قۆناغە مێژووییەی كە تێیدایە، كۆمەڵێك ئەركی حزبی دەكەوێتە ئەستۆ كە بەبێ راپەڕاندنیان زەحمەتە پێگەی خۆی لەوڵاتدا بپارێزێت. لەناو هێزەكانی باشووردا، یەكێتی، ئەركی لەوانیتر سەختترە، چونكە گرفتی زۆرترە. ئەم هێزە، لانیكەم (15) ئەركی هەنووكەیی لەئەستۆیە ...\n11/06/2018\tد.شیركۆ عبدالله سەرنج جێ بهێڵە\nـ سامان باشترە یان زانست؟ سۆماڵی: سامان یەعنی چی؟ ***** ـ كورد موئامەرەی لێ بكەی باشترە یان ئاوەكەی لێ بگریتەوە؟ دراوسێ: موئاومەرە. ***** ـ ئارەزووت چییە؟ هاووڵاتی: ئارەزوو یەعنی چی؟ ***** ـ وەفا لەپێشە یان مەسڵەحەت؟ ئەمریكی: مەبەستت چییە لە وەفا؟ ***** ـ تۆ پێت باشە كابرا بە هەڵبژاردن بێت یا بە تەعین؟ مەسئول: هەڵبژارعین. ***** ـ سۆشیالیزم چاكترە یان ...\n10/06/2018\tكاروان یاروه‌یس سەرنج جێ بهێڵە\n85 (1) ئەنجومەنی نوێنەرانی عیراق لە ئاخرو ئۆخری تەمەنی ئەم خولەیدا، بەو رێوشوێنە بەناو یاساییانەی گرتیەبەر بۆ ئەژماركردنەوەی دەنگەكان و پوچەڵكردنەوەی دەنگی پێشمەرگە، عیراقی بردە قەراغی گۆمە خوێنەكە. ئەگەر تەزویركردن كارێكی نەگونجاو و نایاسایی بێت، كاردانەوە و گرتنەبەری رێوشوێنی نادەستوری و نایاسایی بەتامی كودەتا بەسەر دامەزراوە دەستورییەكانی وڵاتدا، نەك نەگونجاوە بەڵكو زۆر مەترسیداریشە. بۆ ئەو پەرلەمانتار و لایەنە سیاسیە كوردستانیانەیشی ...\n10/06/2018\tبورهان شێخ ڕەئوف سەرنج جێ بهێڵە\nچاویان بە دەستكەوتەكانی یەكێتیدا هەڵنایەت\n10/06/2018\tوتار سەرنج جێ بهێڵە\nهێمن ئەحمەد لەدوای هەڵبژاردنی 12ی ئایارەوە، بەردەوام نەیارەكانی یەكێتیی نیشتمانیی كوردستان خەریكی پیلانگێڕین لە دژی دەستكەوتەكانی، بەتایبەتی ئەو شەش كورسییەی كە لە شاری كەركوك بەدەستیهێنا، ئێستا زۆربەی لایەنە سیاسییە كوردییەكانی كوردستان دەنگیان خستۆتە پاڵ دەنگی ئەو عەرەب‌و توركمانە شۆڤێنیانەی كە بەردەوام مافی كوردیان پێشێلكردووە، بۆئەوەی سیستەمی بایۆمەتری هەڵبژاردنەكان هەڵبووەشنێرێتەوە، دواتر ئەوە بوو پەرلەمانی عیراق لە رۆژی 6ی حوزەیران بڕیاری دا ...\n10/06/2018\tعه‌داله‌ت عه‌بدوللا سەرنج جێ بهێڵە\nچاوەڕوانكراوە، كە پەیوەندیی نێوان یەكێتی‌و كۆمەڵێك هێزی تر لەهەرێمدا، لەدەورانی ركابەرییەوە بچێتە قۆناغی نەیارێتی. ئەم قۆناغە، بەسادەیی، وا كەوتۆتەوە كە، بریتی بێت لەقۆستنەوەی هەموو هەل‌و دەرفەتێك بۆ لێدان لەبەرامبەر!. هەندێ هێز، زیاتر رۆیشتوون‌و وشەی «نابوتكردن»یان جاڕداوە!، ئەمەش، بەئاشكرا، دەرگای قۆناغی نەیارێتی، رادیكاڵانەتر، خستۆتەسەر پشت!. وا دەردەكەوێت كە ئەوەی تائێستا، بەهۆی بیرۆكەی «یەكڕیزی»یەوە، نەچۆتە ناو ئەم قۆناغەوە، یەكێتی-یە. ئەم هێزە، تائێستاش، ...\nئه‌وه‌ی پێویسته بگوترێ\nمه‌لا یاسین 1-نه‌ته‌وه‌یه‌كگرتوه‌كان : ئه‌نجومه‌نی ئاسایشی نێوده‌وڵه‌تی له‌هه‌موو مێژووی خۆیدا و له‌كاتی دامه‌زراندنیه‌وه تا كاتی دووجه‌مسه‌ری دونیا و بوونی بلۆكی چه‌پ و بلۆكی راست ته‌نها نزیك له 700 بڕیاری ده‌ركرد، به‌ڵام دوای داڕمانی بلۆكی چه‌پی سۆسیالیستی و بونی ئه‌مریكاو سه‌رمایه‌داری به كه‌له‌گای دونیا و گه‌شه‌سه‌ندنی بیرۆكه‌ی به دیموكراسی كردنی ناوچه‌ی رۆژهه‌ڵاتی ناوه‌ڕاست واته له‌ماوه‌ی چاره‌كه سه‌ده‌یه‌كدا زیاتر له دووبه‌رابه‌ری هه‌موو ...\nنوێبوونه‌وه و یه‌كێتی\nچالاك ئـاغجه‌له‌ری ڕه‌نگه له‌گه‌ڵ ته‌ماشاكردنی چرۆیه‌كدا زاكیره‌مان له وه‌رزێكی نوێدا شه‌پۆل بدات، یان گوێ گرتن له‌گریه‌ی ساوایه‌ك ئـاشنامان بكات به به‌رده‌وامی ژیان ، لێره‌وه ڕا چێژ له خۆشی و به‌خته‌وه‌ریه‌كان وه‌رده‌گرین و هێدی ..هێدی ئـه‌م ھه‌سته ئـینسانیه پڕ چێژانه ده‌بن به گه‌ڵا گه‌شه‌كانی داری ژیان و ئـه‌مڕۆمان بۆ ده‌ڕازێننه‌وه و داھاتومان ڕۆشن ده‌كه‌ن. ئـه‌م هه‌ستانه به شێكن له‌گه‌ڕانه‌وه‌ی چێژه ئـاوابووه‌كانی ...\nمانشێت و كۆمێنته‌كان\n10/06/2018\tد.شیركۆ عبدالله سەرنج جێ بهێڵە\nتوركیا ئاوی رووباری دیجله‌ی گرته‌وه -هه‌واڵه‌كان- كۆمێنته‌كان + من هه‌ر له ئه‌وه‌ڵ ده‌ققه‌وه وتوومه وه‌زعه‌كه هه‌تا به ته‌واوی خراپ نه‌بێ چاك نابێ. له‌به‌ر ئه‌وه هیوادارم خوای گه‌وره تاعون و كولـله و سن و كیسه‌ڵه‌شمان بۆ بنێرێ. + به‌ڕاستی ئه‌م ئه‌ردۆغانه خراپ ده‌ستی داوه‌تێ. ئه‌مڕۆ ئاوی دیجله ئه‌گرێته‌وه سبه‌ینێ له‌وانه‌یه قونسوڵخانه‌ش بكاته‌وه. + به قه‌ناعه‌تی من ئه‌مه ته‌گبیری عه‌بادی‌یه، تۆ ئاوه‌كه‌م ...\n08/06/2018\tستران عه‌بدوڵڵا سەرنج جێ بهێڵە\nلاپەرە 220 لە 364« سەرەتا...190200210«218219220221222\t»\t230240250...کۆتا »


شێخ سدیق/ بەرەو كوێ\nفەیلەسوفی سلۆڤینی (سلاڤۆی ژیژەك) پێی وایە توندڕەوی ئیسلامی ئاوێنەیەكە بۆ ئەوەی قوربانییەكانی بەجیهانیبوونی سەرمایە داری تێدا ببینین.\nژیژەك ترسی لەوە نییە تۆمەتی (ئیسلامۆفۆبیایی) بدرێتە پاڵ، چونكە ئەو بڕوای بە ڕەخنەگرتنێك هەیە كە ڕێز لە ئاینەكان بگرێت، هەروەها دەستیشیان لێ نەپارێزێت.\nخانمە فەیلەسوفی ئەمریكا (جودیت باتلەر) دەكەوێتە هەڵەیەكی گەورەوە و دەڵێ (حەماس و حزبوڵڵا) دوو بزاوتی كۆمەڵایەتی پیشكەوتووخوازن و دوو ڕەوتی چەپڕەون و بەشێكن لەچەپی نێودەوڵەتی، ئەمە بە كارێكی زۆر گرنگ سەیر دەكات.\nباتلەر ئەوەی لەساڵی 2006 نووسیوە، لەساڵی 2012 ئەو بۆچوونەی دووبارە دەكاتەوە، هۆی چەپ بوونیشیان بۆ ئەوە دەگێڕێتەوە كە دژایەتی ئیمپریالیزم دەكەن.\nلەڕاستیدا ئەگەر وا بیربكەینەوە هەر گرووپ و ڕێكخراوێك دژبە نیولیبرالیزم بێت ئەوە چەپە، ئەوە هەڵەیەكی كوشندەیە.\nسەیر لەوەیە باتلەر پشتگیری لەتەواوی ڕێكخراوە چەپە نێودەوڵەتییەكان ناكات.\nهەروەها پۆست مۆدێرنەكانیش كاتێك دێنە سەر توندڕەوە ئیسلامیستە ڕادیكاڵەكان هیچ جیاوازییەكیان لەگەڵ نەیارانی ئیمریالیزمدا نییە.. میشێل فۆكۆ ستایشی زۆری شۆڕشی ئیسلامی ئێرانی دەكات و دەڵێت (ئایدیا و حەقیقەت و بیركردنەوەی ئەوان هەمان ئایدیا و حەقیقەت و بیركردنەوەی ئێمە نییە).\n(ئەنتۆنی نیگری) فەیلەسوفی ئیتاڵی و (مایكل هاردت) مامۆستای ئەدەبیات، دەنووسن (ئیسلامی سیاسی بە زەرورەت ڕەوتێكی پۆست مۆدیرنە). هەروەها لەشوێنێكی تردا دەڵێن (شۆڕشی ئێرانی ئاڵاهەڵگری دژایەتی و ڕەتكردنەوەی بازِاری جیهان بوو، بۆیە دەكرێت وەك شۆڕشێكی پۆست مۆدێرن سەیر بكرێ).\nپێم وایە دەبێت جیاوازی لەنێوان كۆی ئیسلامییەكاندا بكەین كە دابەش دەبنە سەر چەندین گرووپ و دەستەی جیاوازی توندڕەو و میانڕەو، بەبڕوای من هیچ كات حزبی ئیسلامی وەكو چەپ پێناسە ناكرێت، چونكە ئایدیای ئیسلامگەرایی لەئایدیایی چەپ جیاوازە، ئەگەرچی خودی چەپیش دابەش دەبن بەسەر چەندین ئایدیا و قوتابخانەی فیكری جیاوازدا، بەڵام بنەمایەكی ئەساسی هەیە دەبێت بڕوای بە سیستەمی سیاسی سكۆلار هەبێت دژ بەبازِاری ئازاد و سیستەمی سیاسی نیولبیرالیزم بێت.\nئایا حزبێكی ئیسلامی هەیە بڕوای بە دەوڵەتی سكۆلار بێت، مەرجیش نییە هەموو دەوڵەتێكی سكۆلار دژبە سیستەمی سەرمایەداری بێت، چونكە زۆربەی وڵاتانی عەرەبی دەوڵەتی سكۆلاربوون، لەهەمان كاتدا دیكتاتۆر و سەر بەناوەندی باڵی سەرمایەداری بوون.\nئەزموونەكانی سیستەمی سیاسی میسر و ئوردن و قەتەر و لیبیا و بەحرێن و تونس و سوریا و عێراق ئەگەرچی بەهاری عەرەبی دۆخەكەی بەلایەكی تر داخست بەتایبەتی سوریا و عێراق و لیبیا، مەرج نییە هەموو چەپێك هەڵگری ئایدیاكانی ماركسیزم بێت، بەڵام هەموو شیوعییەك دەبێت چەپ بێت.\nپارتی داد و گەشەپێدان لە ڕێككەوتی 14 /8 /2001 بەسەرۆكایەتی ڕەجەب تەیب ئەردۆغان دامەزرا كە ئاراستەی فیكری و سیاسی لەبواری كۆمەڵایەتی و ئابووری لبراڵییە، ئیسلامییەكی میانڕەوە، دروشمی دینی بەكارناهێنێ و لەهەمان كاتدا ڕێز لە ئازادی بیروڕای دینی و فیكری جیاواز دەگرێت. ڕێز لەو دەوڵەتە عەلمانیەش دەگرێت كە پێشتر دامەزراوە.\nئەم ڕەوتە خەریكە لەناو دنیای ئیسلامیدا دەبێتە ڕەوتێكی فیكری و شوێنكەوتووانی بۆ دروست دەبێت..\nبیرمەندی ئیسلامی حەسەن حەنەفی كە خەڵكی میسرە، دروشمی چەپی ئیسلامی هەڵگرت و ڕای گەیاند: چەپی ئیسلامی پارتێكی سیاسی نییە و نوێنەرایەتی هیچ حزبێكی بەرهەڵستكار نییە. دەڵێت چەپی ئیسلامی گوزارشتە لە بزووتنەوەیەكی مێژوویی جەماوەری ڕۆشنبیری كە چڕ دەبێتەوە لە م سێ خاڵەدا:\n1- كەلەپووری كۆن.\n2- كەلەپووری ڕۆژئاوایی.\n3- قورئانی پیرۆز.\nحەسەن حەنەفی ئەو دروشمەی پێشنیاز كرد لەژێر كاریگەری لاهووتی ڕزگاركەر لە ئەمریكای لاتینی. دەبێت ئەوەش لەبیر نەكەین لەم بانگەشەیەدا ڕێبازی زەواهیراتی لە خۆگرتووە.\nزەواهراتی هات ئیشی لەسەر تێپەڕاندنی میسالیەت و مادیەت كرد، ڕەتكردنەوەی گرنگێتی هۆش یان مادە و ڕەتكردنەوەی گرنگێتی خود یان بابەت. بەهای یەكسان بۆ هەر یەكەیان لەسەر پرۆسەی مەعریفەدا داڕشت.\nپارتی سۆشیالیستی ئیسلامی سودان\nئەم پارتە بنەما فیكرەكانی لە ئیسلام و نەتەوە و سۆسیالیستیدا دیاری دەكات. ئەو پەیوەندییە ئیسلامییە شوناس و پێشخستنی حزبە لە هەمان كاتدا پێشنیازێكی تەبشیری شۆڕشگێری بوو بۆ ئیسلام كە تایبەتمەندییەكانی لەمانەدا دیاری دەكات:\n1. كورتەی ئاراستەكردنی بەهانە و پاساو و داوای لێبوردن لەتایفی بۆ ئاین\n2. ئاراستەكردنی ئاینە لە خەسڵەتە تایبەتییەكەی بەو بڕوایەی كە پێداویستی مرۆڤایەتییە و بایەخ و كردەی لە خۆڕسكی مرۆڤەوەیە هەروەها لە شەرعیەتی جیهانی بوونی مرۆڤایەتی.\n3. ئەم ئاراستەیە پەیامی نەتەوەی عەرەب دیاری دەكات.\n4. ئەم ئاراستەكردنە قۆناغی تایفیەت دەبڕێ و بەربەستەكانی لادەبات.\n5. دەرچوونێكە بۆ كردنەوەی دەرگای تێكۆشان، بەڵام ئەوەی پەیوەندی بە نەتەوە هەیە، حزب پێگەی لاوازی دیاردەكات لە هێڵی نەتەوەیی كە بریتییە لە:\n1. ئیسلام پێشنیازی شۆڕشگێری تەبشیری ئاراستەكانە.\n2. لاوازی هزری سۆسیالیستی زانستی لای ئەم هێڵە.\n3. دواكەوتوویی لە هەستكردن بە چەمكی عەرەب.


لە دوو بەرەی شەڕ لە كۆبانێ نزیك بە 600 كەس كوژراون – زاگرۆس پۆست\nماڵەوە / کوردستان / لە دوو بەرەی شەڕ لە كۆبانێ نزیك بە 600 كەس كوژراون\nلە دوو بەرەی شەڕ لە كۆبانێ نزیك بە 600 كەس كوژراون\nچوار شه‌ممه 15 تشرینی یه‌كه‌م 2014\tکوردستان, هەواڵ 61 جار خوێنراوه‌ته‌وه\nلە نێوان ڕۆژی ١٦ی سێپتامبر تا ١٠ی ئۆكتۆبر، واتە لە ماوەی ٢٥ ڕۆژی یەكەمی هێرشی داعش بۆ سەر كۆبانێ، ٢٥٥ كەس لە خەڵكی ئەو شارە گیانیان لەدەست داوە.\nبە پێی راپۆرتی ڕێكخراوی چاودێری مافی مرۆڤی سووریە SOHR، لەو ماوەیەدا، ٢٠ هاووڵاتیی مەدەنی، كە دوویان مێرمنداڵ بوون، لە لایەن داعشەوە كوژراون. لەو رێژەیە ٤ كەسیان لە ئاواییەكی نزیك كۆبانێ سەریان بڕاوە و سێی تر لە ئاكامی تۆپبارانكردنی كۆبانێ لە لایەن داعشەوە گیایان لەدەست داوە.\nڕێكخراوەكە هەروەها باس لەوە دەكات كە لە بیست و پێنج ڕۆژی یەكەمی شەڕدا، ٢٢٦ شەڕڤانی یەكینەكانی پاراستنی گەل و یەكینەكانی پاراستنی ژنان، لە ئاكامی شەڕ یا تۆپبارانی چەكدارانی داعشدا گیانیان بەخت كردووە.\nبە پێی هەمان سەرچاوە ٩ شەڕڤانی ڕێكخراوەكانی تری نزیك لە یەپەگە، لە شەڕەكانی كۆبانێدا گیانیان بەخت كردووە.\nپێدەچێ مەبەستی SOHR، شەڕڤانانی بەرەی كوردەكان یا سپای ئازادی سووریە بن كە بەشداری چەند شەڕی كوردان دژ بە داعشیان كردووە.\nهەر لەو ماوەیەدا، گەنجێكی خۆبەخشیش كە ویستوویەتی چەك و تەقەمەنی بگەیەنێتە دەستی یەپەگە لە لایەن داعشەوە گیانی لەدەستداوە.\nڕێكخراوەكە باسی لەوەش كردووە كە لەو ٢٥ ڕۆژەدا، ٢٩٤ چەكداری داعشیش كوژراون.\nبە پێی وتەی ڕێكخراوی چاودێری مافی مرۆڤی سووریە ڕاشیگەیاندووە كە دەستی ناگاتە زانیاریی پێویست سەبارەت بە ئەو گوند و ناوچانە كە لە لایەن داعشەوە داگیر كراون بۆیە پێشبینی دەكات كە هەژماری قوربانیان هەریكەم دوو قاتی ئەوە بێت.\nتا ئێستا یەپەگە، كە ڕۆژانە ئاماری ورد سەبارەت بە شەڕەكانی بڵاودەكاتەوە، ئەو زانیارییانەی پشتڕاست نەكردۆتەوە بەڵام پێشووتر، لە چەند بەیاننامەی جیاوازدا، ئاماژەی بە كوژران و برینداربوونی هەژمارێكی زیاتر لە خەڵكی مەدەنی كردبوو.\nشایانی باسە، ئێستاكە یەك مانگ بەسەر هێرشی چەكدارانی داعش بۆ سەر كۆبانی تێدەپەڕێت و ئەم ئامارانە رێژەی كوژراوانی چەند رۆژێك لەخۆ ناگرێ.


15/03/2021 233 جار خوێنراوەتەوە\nتوشبووان بە نەخۆشی دەروونی، زۆرجار بەهۆی نەزانین لە مامەڵەکردن لەگەڵیان، دەرووندروستییان خراپتردەبێت و دەکەونە دۆخێکی ناهەموارەوە! ئایا ئێمە وەکو خانەوادە، هاوڕێ، کۆمەڵگە، .. چۆن دەتوانین هاوکاری توشبووان بکەین؟\nئەمە ئەو پرسیارەیە کە زۆرجار ڕووبەڕومان دەبێتەوە و تاکەکانی کۆمەڵگە پێویستییان بە وەڵامە. لێرەدا ئاماژە بە پێنج خاڵ دەکەین کە دەبێت ئەنجامیان بدەین، هەتا بتوانین ئازاری توشبووان بە نەخۆشی دەروونی کەمبکەینەوە:\nیەکەم: هەرگیز مەهێڵە بێئومێد بێت!\nبێهیوایی دەبێتە هۆی خراپتربوونی دۆخی دەروونی نەخۆشەکان، بە پێچەوانەشەوە بوونی هیوا دەبێتە هۆی کەبونەوەی نیشانەکان! لەبەرئەوە هەوڵبدە بەردەوام ئومێدی بۆ دروستبکەیتەوە، ئومێدیان پێبدەن کە:\n- چەندین دەرمانی جیاواز و جۆراوجۆر هەن کە دەتوانن ببنە هۆی چارەسەرکردنی نەخۆشییە دەروونییەکان.\n- زانست ڕۆژ بە ڕۆژ پێشدەکەوێت و چارەسەری زیاتر و باشتر دەدۆزرێتەوە.\n- چەندین جۆری چارەسەر هەن کە کاریگەری نەرێنی وەکو خەواڵووکردن و گێژبون یان کێش زیادبونیان نییە!\n- چارەسەری دەروونی لەسەر شێوازی جەلسات لە کوردستانیش بەرەوپێشچوونی باشی بەخۆیەوە بینیوە!\n- ژمارەی پزیشکانی پسپۆری دەروونی و چارەسەرکارانی دەروونی زیادی کردووە، ئەگەر سودت لە چارەسەرکارێک وەرنەگرت دەتوانیت بچیتە لای کەسێکی تر!\nدووەم: بزانە نەخۆشییە دەروونییەکەی چییە!\nهەوڵبدە کە ئاشنابیت بە جۆری شڵەژانە دەروونییەکەی، ئەمەش لە چەندین لایەنەوە یارمەتیدەرە:\n- دەتوانیت لەسەر نەخۆشییەکە زانیاری تەواو وەربگریت، لە رووی چۆنییەتی توشبوون و چۆنییەتی چارەسەرەکان و هاوکاریکردنیان.\n- بە زانینی هۆکاری توشبونەکەی هەوڵدەدەیت هاوکاری بکەیت بۆ نەهێشتنی هۆکاری توشبوونەکە.\n- دەزانیت کە دەبێت چی بکەیت هەتا نەخۆشەکە هەست بە ئاسودەیی بکات.\n- فشارە دەروونییەکانی لەسەر کەمدەکەیتەوە.\nسێیەم: چارەسەرەکانی دەستکاری مەکە!\nهەرگیز بە قسەی کەسانی ناپسپۆر لە بواری پزیشکی د ەروونی چارەسەرەکانی مەگۆرە، و بریار لەسەر وەستاندن، گۆرین یان زیادکردنی چارەسەرەکان مەدە، زۆرکەس بە نەزانانە باس لە نەخۆشی دەروونی دەکەن، نابێت تۆش ببیتە یەکێک لەو کەسانە، لەم هەڵانە خۆت بپارێزە:\n- دەرمانە دەروونییەکانی بەبێ ڕاوێژی پزیشک بوەستێنیت یان کەمیان بکەیتەوە یاخود زیادیان بکەیت.\n- نەهێڵیت نەخۆشەکە سەردانی چارەسەرکارانی دەروونی بکات بە بیانوی ئەوەی کە تەنها ئامۆژگارییە و خۆی باشتر دەزانێت.\n- بەبێ ڕاوێژی پزیشکی دەروونی دەرمانی بۆ بەکاربهێنیت بە بیانوی ئەوە نەخۆشێکی تر سودی لەو دەرمانە بینیوە!\nچوارەم: دوریانبخەنەوە لە چارەسەرکاری هەڵە!\nکۆمەڵگای کوردی پڕبووە لە چارەسەرکاری هەڵە! بەجۆرێک هەرکەسێک قسەدەکات پسپۆرە لە بواری چارەسەری نەخۆشییە دەرونییەکان و هیچیشی لێنازانێت و تەنها دۆخەکە خراپتر دەکات! هەرگیز مەهێڵە نەخۆشەکەت ئەم هەڵانە بکات:\n- سەردانی کەسانێک بکات کە بەناوی چارەسەری ئاینی یان میلییەوە کاردەکەن؛ ئەم جۆرە چارەسەرانە دەبنە هۆی خراپتر بوون یان زۆربوونی نیشانەکانی نەخۆشییەکە!\n- بچێتە لای پزیشکێک کە پسۆرنەبێت لە بواری پزیشکی دەروونی، ئەمە دەبێتە هۆی بێهیوابوونی نەخۆشەکە، کاتێک کە پزیشکەکە پێێدەڵێت فەحسەکانت پاکە و هیچت نییە! هەروەها دەبێتە هۆی ئەوەی نەخۆش پەنابەرێتە بەر چارەسەرە هەڵەکان!\n- بچێتە لای توێژەرێکی دەروونی یان کۆمەڵایەتی کە شارەزایی نییە لە نەخۆشی د ەروونیدا، ئەم کەسانە لەوانەیە بەهۆی کەم شارەزاییەوە ڕێنماییەک بدەن کە زیان بە نەخۆشەکە دەگەیەنێت، بۆنمونە زۆرجار کەسی توشبوو نەخۆشییەکی توندی هەیە پاش سەردانی ئەم کەسانە دەرمانەکان دەوەستێنێت و دواتر کارەسات روودەدات!\n- کارمەندی پزیشک کە نورینگەیان هەیە لە گەرەکەکاندا، لەوانەیە دەرمانێکی بدەنێ کە ببێتە هۆی ئیدمان و هۆگربوون لەسەر دەمانەکە، یان بەهۆی کەم شارەزاییەوە لەوانەیە رێنمایی نەخۆش بە هەڵە بکەن.\nهەموو ئەو چوار لایەنەی سەرەوە، پێویست و گرنگن بۆ کۆمەڵگە، سودی گەورەیان هەبوو لە بوارەکانی خۆیاندا، بەڵام چارەسەر و ڕێنمایی نەخۆشی دەروونی ئەرکی پزیشکی دەروونی و چارەسەرکاری دەروونییە کە پسپۆرییان لە بوارەکەدا هەیە.\nپێنجەم: پشتیوانی بکەن!\nهەتا دەتوانن ببنە پشتیوانیان، ئەم پشتیوانییەش بەوە دەبێت کە هەوڵبدەین هانیان بدەین بۆ چەند کارێکی دروست و پێویست، وەکو:\n- وەرزش و پیاسەکردنی ڕۆژانە؛ ئەم دووانە دەبنە هۆی کەمکردنەوەی فشارەکان و ئاسودەیی دەروونی تاک.\n- پشتیوانیان بە لە بەردەوام بوون لەسەر پیشەکەیان، ئەگەر زۆر پێویست نەبوو مەهێڵە مۆڵەت بکەن. هەتا نەخۆشییەکە زیاتر زاڵنەبێت بەسەریاندا!\n- با بەردەوام لە رووی کۆمەڵایەتییەوە تێکەڵبن و لەگەڵ ئەوانی تردا بەشداری بۆنە کۆمەڵایەتییەکان بکەن و لە کۆمەڵگە دانەبرێن.\n- ڕێنماییان بکە کە تەندروست ژیان بکەن لە روی خەو و خواردن و پاکوخاوێنییەوە.\n- دوریان بخەنەوە لە بەکارهێنانی ماددەی هۆشبەر، جا جگەرە و نێرگەلەبێت یان مەی و ماددە هۆشبەرەکانی تر بێت.\nهەموو ئەوەی ئاماژەی بۆکراوە بنەمای زانستی هەیە، دڵنیابن هەرکات توانیمان ئەو پێنج خاڵە بهێنینە دی ئەوە نەخۆشەکەمان زووتر و ئاسانتر باشدەبێتەوە.


◄ ئەنجام: Found 3.587, page 1 of 359 Items per page: 🗐 1 🗐 5 🗐 10 🗐 25 🗐 50 🗐 100\n- سەرەتای ئەم مانگە یان کۆتایی ساڵی رابردوو: جەلال [ زیاتەر... 👁] ✖ ✖ ✖ 0 0 ✔ 86% ✍ هـ.ب. 30-8-2010 11:21:18\n👁 ئی بابەتە 16,917 جارێ وینیان\n📅 00-03-1991 ڕاکەوت و ڕووداو\n👁 ئی بابەتە 6,443 جارێ وینیان\n- رێکخراوی پەناهاندەکانی سەربە نەتەوە یەکگرتووەکان [ زیاتەر... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:20:47\n👁 ئی بابەتە 5,743 جارێ وینیان\n📅 00-03-1996 ڕاکەوت و ڕووداو\n👁 ئی بابەتە 12,974 جارێ وینیان\n- سەردانی وەزیری نەوتی ئێڕاق بۆ تورکیا، کە بە نێو [ زیاتەر... 👁] ✖ ✖ ✖ 0 0 ✔ 98% ✍ هـ.ب. 30-8-2010 11:21:12\n📅 00-04-2005 ڕاکەوت و ڕووداو\n👁 ئی بابەتە 10,510 جارێ وینیان\n- د.ت بە تاوانی داگرتنی ئاڵای تورک لەسەر قوتابخانە [ زیاتەر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:21:46\n📅 00-05-1994 ڕاکەوت و ڕووداو\n👁 ئی بابەتە 14,011 جارێ وینیان\n- روودانی شەڕی براکوژی لە نێوان ینک و پدک و ب.ئیسل [ زیاتەر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:20:53\n📅 00-05-2000 ڕاکەوت و ڕووداو\n👁 ئی بابەتە 6,426 جارێ وینیان\n- لەم مانگەدا: نێوانی پارتی و یەکێتی بەرەو ساردی ر [ زیاتەر... 👁] ✖ ✖ ✖ 0 0 ✔ 68% ✍ هـ.ب. 30-8-2010 11:20:35\n📅 00-06-1995 ڕاکەوت و ڕووداو\n👁 ئی بابەتە 9,217 جارێ وینیان\n- کوشتنی 300 ئەفسەر و سەرباز و پیاوی نێوداری هۆزی [ زیاتەر... 👁] ✖ ✖ ✖ 0 0 ✔ 94% ✍ هـ.ب. 30-8-2010 11:21:01\n👁 ئی بابەتە 5,954 جارێ وینیان\n- پکک رایگەیاند: لە ماوەی یەک ساڵدا 718 کەسیان لە [ زیاتەر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:21:48


لیژنەى هەموارکردنەوەى دەستور لە پەرلەمانى عێراق دواخستنى یەکلاکردنەوەى کێشەکانى پەیوەست بە ماددەى 140ى تایبەت بە ناوچە جێناکۆکەکان راگەیاند.\nفەرمانگەى راگەیاندنى پەرلەمانى عێراق (8ی تشرینی دووەمی 2020) لە بەیاننامەیەکدا که وێنەیەکى دەست ناس کورد کەوتووە رایگەیاند، لیژنەکە کۆبووەتەوە بۆ تاوتوێکردنى ئەو ماددانەى لەکۆبوونەوەکانى پێشوودا دواخرابوون.\nئاماژەى بەوەشکردووە، لەکۆبوونەوەى ئەمڕۆدا گفتوگۆکراوە لەبارەى هەموارکردنەوەى ماددەى 140 و بڕیاردراوە یەکلاکردنەوەى ئەو پرسە دوابخرێت بۆ کۆبوونەوەى داهاتوو.\nبەپێی بەیاننامەکە، پێشنیازى بەستنى کۆبوونەوەیەکى فراوان کراوە بەبەشدارى نوێنەرانى پێکهاتەکان لەسەرجەم پارێزگاکانى ناوچە جێناکۆکەکان.\nئەمە دووەمجارە یەکلاکردنەوەى ئەو پرسە دوادەخرێت، دواى ئەوەى لیژنەی هەموارکردنەوەی دەستور (22ی ئەیلولی 2020) گفتوگۆکردنی لەسەر 16 مادەی دەستور کۆتایی پێهێنا، بەڵام گفتوگۆی لەسەر مادەی 140 دواخست.\nفەرمانگەى ڕاگەیاندنی پەرلەمانی عێراق (22ی ئەیلولی 2020) بڵاویکردەوە، مادەی 140 دواخراوە بۆ کۆبوونەوەیەکی دیکە، بۆ ئەوەی سەرجەم ئەندامانی لیژنەکە ئامادەبن تا پێشنیازو بۆچوونەکانیان بۆ چارەسەری ئەو مادەیە بخرێنەڕوو.\nلیژنەکە ئاماژەی بەوەكردووە، پاش گفتوگۆکردن لەسەر مادەی 140، کارەکانی لیژنەکە کۆتایی دێت و دواتر بەرزدەکرێتەوە بۆ پەرلەمان.\nیونادم کەنا ئەندامى لیژنەکە (13ی تشرینی یەکەمی2020) بە ئاژانسى فەرمى عێراقى ڕاگەیاند، خاڵە ناکۆکەکان خۆیان دەبیننەوە لە ماددەى 140، سروشتى سیستەمى سیاسی کە کۆمارى بێت یان سەرۆکایەتى یان پەرلەمانى.\nوتیشى خاڵە ناکۆکەکانى دیکە پەیوەستن بە پێکهێنانى حکومەت، کوتلەى گەورە یان لیستى براوە حکومەت پێکدەهێنێت.\nبەوتەى یونادم کەنا، ماددەى 140 خاڵى سەرەکى ناکۆکییەکانى هەرێم و بەغدایە، بەم نزیکانە کۆبوونەوەیەک لەنێوان کوتلە سیاسییەکان و سیاسەتمەدارانى کورد و لیژنەى گۆڕانکاریی دەستورى دەکرێت بۆ ئامادەکردنى داڕشتنى کۆتایی ماددەکە کە رەزامەندى هەموانى لەسەر بێت.\nترەمپ جارێکى تر دەست بە یارى گۆڵف دەکاتەوە\n2020.11.08 - 21:29\nکۆبوونەوەی سێ سەرۆکایەتییەکە و فراکسیۆنەکان دواخرا\n2020.11.15 - 10:49


لە سەردەمی حوکمڕانی ئاکەپەدا قەرزە دەرەکییەکانی سەر تورکیا ژمارەی پێوانەیی تۆمارکرد\nلە سەردەمی حوکمڕانی ئاکەپەدا قەرزە دەرەکییەکانی سەر تورکیا هەم لەسەر حکومەت و هەم لەسەر کەرتی تایبەت ژمارەی پێوانەیی تۆمار کردووە لە مێژووی کۆماری تورکیادا. لە ماوەی سەردەمی حوکمڕانی ئاکەپەدا کۆی گشتی قەرزە دەرەکییەکانی سەر تورکیا سێ هێندە و نیو زیادی کردووە، ئەو لە کاتێکدایە کە قەرزی دەرەکی سەر کەرتی تایبەت نزیکەی ٧ هێندە زیادی کردووە.\nئەو ئامارانەی لە لایەن وەزارەتی دارایی و ئابووری تورکیاوە بڵاوکراوەتەوە دەربارەی قەرزە دەرەکییەکان کاریگەری خراپ لەسەر چاوەڕوانییەکانی خەڵکی درووست دەکات. بە پێی ئامارەکانی وەزارەتی دارایی و ئابووری تورکیا قەرزی دەرەکی سەر حکومەتی تورکیا بریتییە لە ١٤٨،٣ ملیار دۆلار و قەرزی دەرەکی سەر کەرتی تایبەت بریتییە لە ٢٩٩ ملیار دۆلار. جگە لەوە بانکی ناوەندی تورکیا بە بڕی ٥،٩ ملیار دۆلار قەرزی دەرەکی لەسەرە. بەو شێوەیە کۆی گشتی قەرزە دەرەکییەکانی سەر تورکیا گەیشتووەتە ٤٥٣ ملیار دۆلار.\nقەرزی دەرەکی سەر حکومەت زیاد دەکات، و قەرزی دەرەکی سەر کەرتی تایبەت کەم دەبێتەوە\nبە پێی ئامارەکانی وەزارەتی دارایی و ئابووری تورکیا، لە ساڵی ڕابردوودا قەرزی دەرەکی سەر حکومەتی تورکیا ١٤٠،٩ ملیار دۆلار بووە، بەڵام ئەو ژمارەیە لەم ساڵدا بۆ ١٤٨،٣ ملیار دۆلار بەرز بووەتەوە. ئەوە لە کاتێکدایە کە قەرزی دەرەکی سەر کەرتی ساڵی ڕابردوو ٣٢٤ ملیار دۆلار بووە، بەڵام ئەو ژمارەیە لەم ساڵدا بۆ ٢٩٩ ملیار دۆلار کەمی کردووە.\nشایانی باسە لە کاتی هاتنە سەر حوکمی ئاکەپە لە ساڵی ٢٠٠٢ دا کۆی گشتی قەرزە دەرەکییەکانی سەر تورکیا ١٢٩ ملیار دۆلار بووە، بەڵام لە ئیستادا ئەو ژمارەیە زیاتر لە سێ هێندە زیادی کردووە و گەیشتووەتە ٤٥٣ ملیار دۆلار.


مەسرور بارزانی: كار لەسەر بەدیجیتاڵكردنی حكومەت دەكەین - تۆڕی میدیایی خەڵک\nسەرۆكی ئەنجومەنی وەزیرانی هەرێمی كوردستان ڕایدەگەیەنێت، دەمانەوێت لە كۆمەڵگەیەكی بەكارهێنەرەوە ببین بە كۆمەڵگەیەكی بەرهەمهێن.\nمەسرور بارزانی سەرۆكی ئەنجومەنی وەزیرانی هەرێمی كوردستان دوای بەشداریكردنی لە چالاكی ساڵانەی تیدێكس نیشتمان لە شاری هەولێر لە وتارێكیدا ڕایگەیاند، كار لەسەر بەدیجیتاڵكردنی حكومەت دەكەین.\nوتیشی، “ئابوورییەكمان دەوێت كەمتر پشت بە دامەزراندن ببەستێت”.\nئاشكراشیكرد، دەمانەوێت لە كۆمەڵگەیەكی بەكارهێنەرەوە ببین بە كۆمەڵگەیەكی بەرهەمهێن و كەرتی تایبەت و بازرگانی بچوكیش پەرەپێبدەین.\nئەمڕۆ چالاكی ساڵانەی تیدێكس نیشتمانی لە هۆڵی سەعد عەبدوڵڵا لە شاری هەولێر بەڕێوەچوو، چالاكییەكە گرنگی بە بازرگانی بچوك و پەرەپێدانی كەسی و بەدەستهێنانی دەرفەتی كار تیشكیان دەخرێتەسەر.\n27 ئیلول 2021 10.50 am\nخەڵك- سكرتێری حیزبی سۆسیالیست ڕایدەگەیەنێت، چەنێك لە بەغدا بەهێزبین ئەوەندە دەتوانیین مافە ڕەواكانی خۆمان بەدەستبهێنین.


ژن، جێنده‌ر و فێمێنیزم سیانه‌یه‌كی به‌یه‌كه‌وه به‌ستراو و دانه‌بڕاون. له ئه‌ده‌بیاتی ژن و مێژووی ژندا ئه‌م سێ تێرمه به‌یه‌كه‌وه‌ن، به‌یه‌كه‌وه كار ده‌كه‌ن و ده‌جووڵێن. ڕاستییه‌كه‌ی جێنده‌ر پایه‌كی سه‌ره‌كی فێمێنیزمه. سێكوچكه‌ی فێمێنیزم (ئایدۆلۆجیا، سیاسه‌ت و جێنده‌ر) له‌خۆ ده‌گرێت. له پاڵ ئه‌مانه‌دا دووانه‌یه‌كی ترمان هه‌ن كه به دووانه‌ی (جێنده‌ر و سێكس) ناسراون و خراونه‌ته ڕوو. دیاره ئه‌م دوو چه‌مكه نوێنه‌رایه‌تی دوو دۆخی تایبه‌ت و دوو مانای تایبه‌ت ده‌كه‌ن. جێنده‌ر به‌مانای (جۆری كۆمه‌ڵایه‌تی) دێت و به‌رهه‌می بیركردنه‌وه‌ی تاك، كۆمه‌ڵگه و گرووپه كۆمه‌ڵایه‌تییه‌كانی ناو كۆمه‌ڵگه‌یه. ده‌كرێت بڵێین دروستكراوێكی كۆمه‌ڵایه‌تییه گوزارشت و نوێنه‌رایه‌تی لێكدانه‌وه و تێگه‌یشتنه‌كانی نێوان (نێر و مێ) ده‌كات له‌ڕووی (ماف، ئه‌رك و رۆڵ)ـه‌وه له كۆمه‌ڵگه‌دا.\nتێگه‌یشتن و روانین له جێنده‌ر رێژه‌ییه. له كاتێكه‌وه بۆ كاتێكی تر، له شوێن و رووبه‌رێكه‌وه بۆ شوێن و رووبه‌رێكی تر ده‌گۆڕێت و ده‌ستكاری ده‌كرێت.\nئه‌گه‌ر ساده‌تر له چه‌مكی جێنده‌ر بڕوانین و نموونه‌ی بۆ بهێنینه‌وه، ده‌كرێت چه‌ند نموونه و پرسیارێكی ساده بخه‌ینه‌ڕوو وه‌ك: بۆچی له كۆمه‌ڵگه‌ی ئێمه و چه‌ند كۆمه‌ڵگه‌یه‌كی تر (ره‌نگی شین) بۆ كوڕ یان نێرینه تایبه‌ت كراوه و نوێنه‌رایه‌تی نێرینه ده‌كات، له به‌رانبه‌ردا (ره‌نگی په‌مه‌یی) تایبه‌ت كراوه به مێ و به‌ستراوه‌ته‌وه به مێینه؟ یان بۆ منداڵێكی كوڕ ده‌بێت كه‌ره‌سته و یارییه‌كانی ئۆتۆمبێڵ، یاریی ڤیدیۆیی و تۆپی یاریی بێت و منداڵێكی كچ بووكه‌شووشه، شانه و كه‌لوپه‌له‌كانی چێشتخانه وه‌ك كه‌ره‌سته‌ی یاریی به‌كار بهێنێت؟\nكێ ئه‌و رۆڵ و ناسنامه‌یه دابه‌ش ده‌كات؟ كێ ئه‌م به‌هایانه دووباره داده‌ڕێژێته‌وه؟ رۆڵی كۆمه‌ڵگه و سیستمی كۆمه‌ڵایه‌تی و فه‌رهه‌نگی چ پێوه‌ندییه‌ك له نێوان دابه‌شكردنه‌وه‌ی رۆڵ و ئه‌رك و ماف و جۆری كۆمه‌ڵایه‌تی ده‌بینن؟\nجێنده‌ر وه‌ك تێرم و مێژوو له كۆتایی شه‌سته‌كان و سه‌ره‌تای حه‌فتاكانی سه‌ده‌ی رابردوو له میانی شه‌پۆلی دووه‌می فێمێنیزم سه‌ری هه‌ڵداوه و گه‌شه‌ی كردووه. فێمێنیسته‌كان هه‌وڵیان ده‌دا تێرمی جێنده‌ر وه‌ك ئامراز و كه‌ره‌سته‌یه‌ك بۆ لێكدانه‌وه و تێگه‌یشتن له مۆدێلی پێوه‌ندییه‌كانی نێوان نێر و مێ و چه‌مكی نێرایه‌تی Masculinity و مێینه‌یی Femininity به‌كار بێنن و سوودی لێ وه‌ربگرن.\nدیاره ئه‌و شه‌پۆله و گرووپه له فێمێنیسته‌كان هه‌وڵیان ده‌دا دۆخی بایه‌لۆجی تێپه‌ڕێنن و رۆڵ و ئه‌رك و مافه‌كانی ژن وه‌ك دروستكراوێكی كۆمه‌ڵایه‌تی و كولتووری نه‌ك بایه‌لۆجی مانیفێستۆ بكه‌ن. پانۆڕاما و چوارچێوه‌ی گشتی جێنده‌ر هێمایه بۆ كرده كۆمه‌ڵایه‌تی و ژینگه‌یی و كولتوورییه‌كان و دابه‌شكردنی مرۆڤه وه‌ك بوونه‌وه‌رێكی كۆمه‌ڵایه‌تی به‌سه‌ر نێرایه‌تی و مێینه‌یه‌تی.\nپسپۆڕ و جێنده‌رناسان پێیان وایه ئه‌وه‌ی دووانه‌ی ژن و پیاو دابه‌ش ده‌كات به‌وه‌ی چی پیاوانه‌یه و چی ژنانه و چی لكاوه و به‌ستراوه‌ته‌وه به پیاو و چیش لكێنراوه به ژن، ئه‌وا دروستكراو و به‌رهه‌می بیركردنه‌وه و تێگه‌یشتنی كۆمه‌ڵایه‌تی كۆمه‌ڵگه‌یه نه‌ك پێدراوێكی بایه‌لۆجی. ئه‌مه دۆخه دووباره ده‌مانباته‌وه بۆ كاتیگۆری (نێر و مێ) وه‌ك كاتیگۆرییه‌كی سێكسی. هاوكات (نێرایه‌تی و مێینه‌یی) وه‌ك كۆمه‌ڵێك تایبه‌تمه‌ندیی نیشانه و كاتیگۆری جێنده‌رین، چونكه دروستكراوی كۆمه‌ڵایه‌تین نه‌ك بایه‌لۆجی و سروشتی.\nتێرمی دووه‌م كه (سێكس)ـه پێدراوێكی بایه‌لۆجییه. گوزارشت له دۆخ و پێكهاته‌ی كارئه‌ندامزانی/فسیۆلۆجی نێر و مێ ده‌كات له ڕووی رووخسار، ئۆرگانه جیاوازه‌كانی جه‌سته، شێوازی كاركردنی بایه‌لۆجی جه‌سته، ره‌گه‌زه سه‌ره‌كییه‌كانی جه‌سته.\nسێكس دۆخی به‌ر له له‌دایكبوون و تێكه‌ڵبوونه به كۆمه‌ڵگه. دۆخێكه كۆمه‌ڵگه و ئه‌كته‌ره جیاوازه‌كانی ناوی رۆڵیان نییه له به‌رهه‌مهێنان و چوارچێوه‌داركردنی، سه‌پاندنی نۆڕم و به‌ها و ناسنامه به‌سه‌ریدا، پێچه‌وانه‌ی جێنده‌ر، دۆخێكه له دوای له‌دایكبوون كۆمه‌ڵگه و گرووپه كۆمه‌ڵایه‌تییه‌كان شێوازی بیركردنه‌وه، ره‌فتار، ناسنامه، به‌ها و نۆرمه‌كانی به‌سه‌ردا ده‌سه‌پێنن.\nدووه‌م، جێنده‌ر و میتۆلۆجیا/ئه‌فسانه‌ناسی\nجێنده‌ر له‌ناو میتۆلۆجیادا ئاماده‌ییه‌كی گه‌وره، فراوان و بێ ئه‌ندازه‌ی هه‌بووه. به‌شێكی زۆری تێكسته ئه‌ده‌بی و میتۆلۆجیاكانی رابردوو پڕ بووه له توندوتیژی له‌سه‌ر بنه‌مای جێنده‌ری و وێناكردنی ژن وه‌ك بوونه‌وه‌رێكی نه‌گریس، دڕنده، بێ ناسنامه و په‌راوێزخراو. ده‌یان جۆر ئه‌فسانه، خه‌یاڵ و حیكایه‌تی بێ بنه‌ما له‌سه‌ر ژن به‌رهه‌مهێنراون، ده‌یان وێنه‌ی تێكشكاو له‌سه‌ر ژن وه‌ك سوبێكتێكی كۆمه‌ڵایه‌تی داڕێژراوه. ژن وه‌ك سه‌رچاوه‌ی رق، گه‌له‌كۆمه، كێشه.. هتد، ته‌نانه‌ت بۆچوونێك هه‌یه پێی وایه ژن یه‌كه‌ی سه‌ره‌كییه له به‌رهه‌مهێنانی حه‌ز و پیشه‌سازی سێكس له پیاواندا و ده‌بێت بنبڕ بكرێن.\nرۆژگارێك ژنی سه‌ر به‌چینی باڵا و كڵاسی سه‌روو داده‌پۆشران، نیشانه ده‌كران بۆ ئه‌وه‌ی له ئه‌وانی تر جیا بكرێنه‌وه، ڕاستییه‌كه‌ی ئه‌م دیارده‌یه هه‌وڵێك بوو بۆ به‌كاتیگۆریكردنی سیستمی ئه‌خلاقی ژن، بۆ ئه‌وه‌ی ژنی به‌ڕه‌وشت له ژنی بێ ره‌وشت جیا بكرێنه‌وه و دابه‌ش بكرێن بۆ سه‌ر دوو دنیای جیاواز.\nئه‌م دیارده‌یه له‌ناو به‌شێك له شارستانییه‌كاندا ئاماده‌یی هه‌بووه، له‌ناو سۆمه‌رییه‌كانه‌وه له سه‌ده‌ی سیانزه‌یه‌می پێش زاین بینراوه. ژنی داپۆشراو و ژنی باڵا، ژنێك بووه له ناوی سیستم و به‌ها ئه‌خلاقییه‌كان، نوێنه‌رایه‌تی ئه‌خلاقی به‌رزی كۆمه‌ڵه‌كه‌ی كردووه. ئه‌وانیتر له ده‌ره‌وه‌ی سیستمی ئه‌خلاق بوونه، چونكه دانه‌پۆشراوبوون و نیشانه نه‌كرابوون.\nپانێڵێكی تری پێوه‌ندی نێوان جێنده‌ر و میتۆلۆجیا پرسی سه‌ربڕین و خوێنڕشتنه. ده‌كرێت بگه‌ڕێینه‌وه بۆ چیڕۆكی سه‌ربڕینی (میدۆسا). دیاره بۆ تێگه‌یشتن له كرده‌ی سه‌ربڕین و كاروكته‌ری میدۆسا ده‌بێت سه‌رێك له داستانی (ئیلیاده)ی هۆمیریۆس بده‌ین.\n(نیپتۆن) وه‌ك خواوه‌ندێك كاتێك میدۆسا ده‌بینێت و ئه‌زموونی ده‌كات، دواتر عاشقی ده‌بێت، وێنه‌یه‌كی زاڵ دروست ده‌بێت كه زیاتر گوزارشت له وێنه‌ی خواوه‌ند ده‌كات. خواوه‌ند به‌مانای ئه‌وه‌ی ده‌بێت ده‌سه‌ڵاتی ره‌های به‌سه‌ر جه‌سته و ئۆرگانه جیاوازه‌كانی میدۆسادا هه‌بێت. ئه‌م لێكدانه‌وه و بیركردنه‌وه‌یه ده‌ستدرێژی سێكسی لێ ده‌كه‌وێته‌وه له‌لایه‌ن (نیپتۆن)ی خواوه‌ند بۆ سه‌ر جه‌سته‌ی میدۆسا. (مینێرڤا) به‌م وێنه و رووداوه تووڕه و په‌رێشان ده‌بێت. پێی وابووه كه ناسنامه و وێنه‌ی په‌رستگه‌كه‌ی پیس بووه و شێواوه، خاڵی بووه له ماناكانی پاكیزه‌ییبوون و پاكبوون.\nلێره‌وه (نیپتۆن) ده‌ست ده‌كات به داتاشین، داڕشتن و وێناكردنی كاره‌كته‌رێكی تر بۆ میدۆسا و ده‌یكات به ده‌عبا كه قژه‌كانی مارن و پیاوان ناتوانن سه‌یری بكه‌ن، چونكه چاوه‌كانیان به سه‌یركردنی ئه‌و بوونه‌وه‌ره ده‌بێت به به‌رد.\nكورته‌ی چیڕۆكه‌كه به‌مشێوه‌یه‌ی لێ دێت كه كاره‌كته‌رێكی وه‌ك (مینێرڤا) قه‌ڵغانێك ده‌داته پێرسیۆس و له گه‌رمه‌ی خه‌ودا سه‌ری ده‌بڕێت، دواتر پێرسیۆس وه‌ك ئامرازێك سه‌ری میدۆسا به‌كار دێنێت بۆ له‌ناوبردنی نه‌یاره‌كانی.\nلێره‌وه (میدۆسا) وه‌ك قوربانی ده‌رده‌كه‌وێت. دووجار قوربانی، جارێك ده‌ستدرێژی سێكسی ده‌كرێته سه‌ر و جارێكیش سه‌ری ده‌بڕدرێت. لێره‌وه توندوتیژی دژ به ژنان فۆڕم، شێوه و بنه‌مایه‌كی سۆسیۆلۆجی له‌خۆ ده‌گرێت.\nڕاستییه‌كه‌ی ده‌ستدرێژی سێكسی، كوشتن و تواندنه‌وه‌ی ژنان و فۆڕمه‌كانی تری توندوتیژی دژ به ژنان، كرده‌یه‌كی دێرین و له‌مێژینه‌یه و له زۆربه‌ی چیڕۆك و میتۆلۆجیاكانی تر بوونی هه‌یه و ده‌بینرێت و تا ئه‌مڕۆیش به‌رده‌وامه.


فەیسبوک داوای وێنەی رووت و وروژێنەر لە بەکارھێنەرانی دەکات\n2017-11-08 [06:34 AM]\nلەھەنگاوێکی چاوەڕواننەکراودا کۆمپانیای فەیسبوک داوای لە ھەندێک لە بەکارھێنەرانی کردوە وێنەکانی خۆیان بە رووتی بۆ تۆڕی کۆمەڵایەتی فەیس بوک بنێرن .\nمەبەستی فەیسبوک لەم کارەی ئەوەیە رێگری بکات لە کێشەکانی بڵاوبوونەوەی وێنەی سێکسی و ووروژێنەری ھەندێک لە بەکارھێنەرانی , چونکە دەیەوێت ئەو وێنە رووتانە بکاتە پەنجەمۆرێکی ژمارەیی و رێگە لە پێگەکانی دیکە بگرێت وێنەی رووت یا وورووژێنەری ئەم بەکارھێنەرە بڵاوبکەنەوە .\nلەمبارەیەوەش رۆژنامەی گاردیانی بەریتانی نووسیوویەتی ، ھەندێک لە بەکارھێنەرانی فەیسبوک وێنەی ووروژێنەر یا رووت بۆ ھاورَێکانیان دەنێرن , بەڵام ترسیان لەوە ھەیە دوای ماوەیەک لە نەمانی پەیوەندیەکانیان ئەم وێنانەیان بڵاوببێتەوە و ئەمەش رووبەرووی گرفتیان دەکاتەوە , لەبەر ئەمە فەیسبوک وەک چارەسەرێک بۆ ئەم کێشەیە وێنەیەکی رووتی کەسەکە لای خۆی دەپارێزێت و دەیکاتە پەنجەمۆرێکی ژمارەیی و دەتوانێت بەم شێوەیەش رێگە لەبڵاوبوونەوەی وێنەی ئەم کەسە بگرێت .\nلەھەواڵەکە ھاتووە, ئەم پرۆگرامە نوێیە لە ئێستادا بە شێوەی تێست لە ئوسترالیا تاقی دەکرێتەوە و حکومەتی ئوسترالیاش لەم کارە بەشدارە .\nلەھەواڵەکە ئاماژە بەوەکراە , ئەم پرۆگرامە نوێیە رێگە بە قوربانیانی وێنە رووتەکان دەدات ، رێککاری پێویست بگرنە بەر پێش بڵاوبوونەوەی وێنەکانیان لە تۆڕە کۆمەڵایەتیەکان فەیسبوک و ئینستگرام و ماسنجەر و واتس ئاپ.\nئەم هەواڵە 46648جار خوێندراوەتەوە


چەند گیراوەیەک بۆ کۆنتڕۆڵکردنی ڕێژەی شەکر لە خوێندا\n2018-05-27 [08:19 AM]\nدارچینی دادەندرێت بەیەکێک لە چارەسەرە سروشتیە کاریگەرەکان کە لە توانایدایە بەرزی ڕێژەی شەکر لە خوێندا دابەزێنێت،ھەر بە پێی ژمارەیەک توێژینەوەش کەلەسەر دارچینی ئەنجامدراوە ئەوەیان ئاشکراکردوە خواردنی بە شێوەیەکی ڕێکو پێک یارمەتیدەرە لە دابەزانی شەکری خوێن.\nپێویستە بە یەکێک لەم ڕێگایانە ئامادەبکرێت :\n١-کەوچکێکی بچوک لە دارچینی ھاڕاو تێکەڵی کوپێک لە شیر دەکرێت و بۆ ماوەی ٥ خولەک دەکرێتە سەر ئاگر ،ڕۆژانە دەبێت پێش خەوتن لەم گیراوەیە بخورێتەوە.\n٢-کەوچکێکی بچوک لە دارچینی ھاڕاو تێکەڵی کەوچکێکی بچوک خەمیرە دەکرێت لە پاشاندا سێ کەوچکێ گەورە لە ئاوی تێدەکرێت،ئەم تێکەڵەیە دەبێت پێش ژەمی بەیانیان و ئێواران بخورێت.\n٣-پێویستە چارەکە کوپێک لە ئاو لەگەڵ کەوچکێکی بچوک لە دارچینی و تۆوی کەتان تێکەڵ بکرێت بۆ ماوەی ٥ خولەک بکرێتە سەر ئاگر ، لە دوایدا ئەم پێکھاتەیە دەبێت بکرێتە خەڵاتەی کارەباییەوە و لە پێش ژەمی ئێواران بخورێت.\nخواردنی دارچینی کۆمەڵێک سودی دیکە بەلەش دەگەیەنێت وەک: دابەزانی کۆلستڕۆڵی خوێن و دەشبێتە ھۆی سوتانی چەوری،دابەزانی کێش،ھەر بۆیە بەردەوام بوون لەسەر خواردنی زۆر گرنگە لە پێناو پاراستنی تەندروستی بە شێوەیەکی گشتی.\nئەم هەواڵە 9043جار خوێندراوەتەوە


👁 Bu başlık 5,328 defa görüntülendi\n👫 بێستوون محەمەد ئەبوبەکر Kişiler\n📅 Da eklendi Jul 27 2017 2:46PM\n👁 Bu başlık 4,187 defa görüntülendi\nگەنجێکی تەمەن، 30 ساڵی شاری هەولێرە. ڕۆژی چوارشەمم [ Daha... 👁] ✖ ✖ 0 1 ✔ 92% ✍ S.E. 27-7-2017 14:46:19\n📊 دوو یەکەی وێستگەی بەرهەم هێنانی کارەبای دوکان نۆژەن دەکرێتەوە Anket ve istatistik\n📅 Da eklendi Jul 27 2017 7:18PM\n👁 Bu başlık 2,429 defa görüntülendi\nدواڕوژ، هاوڕێ دوکانی بەڕێوەبەرایەتی وێستەگەی بەره [ Daha... 👁] ✖ ✖ ✖ 0 0 ✔ 91% ✍ H.B. 27-7-2017 19:18:14\n📊 عێراق لە مانگی 6ی 2017دا بەبڕی 4 ملیار دۆلار نەوتی فرۆشتووە Anket ve istatistik\n📅 Da eklendi Jul 27 2017 1:34PM\n👁 Bu başlık 2,237 defa görüntülendi\nوەزارەتی نەوتی عێراق رێژەی هەناردەی نەوتی بۆ مانگی [ Daha... 👁] ✖ ✖ ✖ 0 0 ✔ 91% ✍ H.B. 27-7-2017 13:34:24\n📊 لەسەر ئەرکی کۆریای باشور کتێبخانەی هەولێر نۆژەندەکرێتەوە Anket ve istatistik\n📅 Da eklendi Jul 27 2017 9:17PM\n👁 Bu başlık 4,505 defa görüntülendi\nدواڕۆژ، کۆچەر عەلی حکومەتی کۆریای باشور لەسەر ئە [ Daha... 👁] ✖ ✖ 0 0 ✔ 99% ✍ H.B. 27-7-2017 21:17:13\n📊 لەسەر گرانبوونی نرخی ئارد و هەڵگرتنی گەنم رونکردنەوە دەدرێت Anket ve istatistik\n📅 Da eklendi Jul 27 2017 4:10PM\n👁 Bu başlık 2,777 defa görüntülendi\nدواڕۆژ، هانا چۆمانی دوای بڵاوبوونەوەی دەنگۆی گران [ Daha... 👁] ✖ ✖ ✖ 0 0 ✔ 89% ✍ H.B. 27-7-2017 16:10:19\n📊 وەزارەتی گەیاندن: زیاتر لە 45 کۆمپانیای بواری ئینتەرنێت لە هەرێم کاردەکەن Anket ve istatistik\n📅 Da eklendi Jul 27 2017 9:09AM\nوتەبێژی وەزارەتی گواستنەوە و گەیاندن رایگەیاند، زی [ Daha... 👁] ✖ ✖ ✖ 0 0 ✔ 89% ✍ H.B. 27-7-2017 9:09:46\n📊 وەزیری کار: 67 هەزار دەرچووی زانکۆ و پەیمانگاکان بێکارن Anket ve istatistik\n📅 Da eklendi Jul 27 2017 1:29PM\n👁 Bu başlık 2,296 defa görüntülendi\nوەزیری کار و کاروباری کۆمەڵایەتی ئاشکرایدەکات، بێک [ Daha... 👁] ✖ ✖ ✖ 0 0 ✔ 93% ✍ H.B. 27-7-2017 13:29:14


شیعر له په‌راوێزی كتێبی ڕاوه مه‌حاڵدا.. سه‌دیق سه‌عید ڕواندزی – Dengekan\nbySadiq Said Rwandze\tMay 2, 2021\tGeneral, Literature\nشیعر چییه؟ یه‌كێك له‌و پرسیارانه‌ی به درێژایی مێژوو، وه‌ڵامێكی لۆژیكی و بابه‌تی و ماناداری نییه. به‌و پێیه‌ی هه‌میشه شیعر وه‌ك ژانرێك له ده‌ره‌وه‌ی پێناسه‌كردن ده‌بینرێت. ته‌نانه‌ت خودی شاعیرانیش له ئه‌زموونی شیعرییانه‌ی خۆیاندا، هه‌میشه خۆیان له‌و پرسیاره ده‌بوێرن. ژان كۆكتۆی شاعیر و هونه‌رمه‌ندی ئینگلیز، دوای ساڵانێك له نووسینی شیعر دواجار گوتی:( شیعر پێداویستییه‌كه خۆزگه ده‌مزانی بۆ) گه‌لێك جار پێناسه‌ی په‌خشان ئامێز و ڕازانه‌وه‌ی زمانه‌وانی بۆ شیعر و دنیای شیعر ده‌كرێت، كه هه‌ندێك به ئیلهام و هه‌ندێك به ڕامان و دیتن و به‌ركه‌وتن و كاریگه‌ریه‌تی سۆز و خه‌یاڵ و گه‌لێك ناونیشانی دیكه‌ش ده‌یناسێنن. به‌ڵام دواجار شیعر له ده‌ره‌وه‌ی هه‌موو جۆره پێناسه‌یه‌كه. نووسه‌ری كتێبی (ڕاوه مه‌حاڵ) یش، هه‌وڵده‌دات پێناسه‌یه‌ك بۆ شیعر دابتاشێت، له كاتێكدا شیعر ناچێته نێو چوارچێوه‌ی هیچ پێناسه‌یه‌كه‌وه، به تایبه‌تیش ئه‌و پێناسه ساده و بێ مانایانه‌ی ئه‌و بۆ شیعر له‌و كتێبه‌دا كردوونی. ناوه‌ڕۆكی كتێبه‌كه، له چه‌ند وتارێك پێكهاتووه له باره‌ی ڕاڤه‌كردنی شیعر و هه‌وڵدان بۆ پێناسه‌كردنی و دواتریش باسكردن له شیعری هاوچه‌رخ و دنیابینی شاعیران به گشتی. به‌ر له هه‌موو شتێك ده‌كرێ بڵێین، زمانی دوان له شیعر له‌و كتێبه‌دا، زمانێكی هێنده ساده و نا لۆژیكی و نا هونه‌ری و نا بابه‌تییه، كه خوێنه‌ر سه‌یری پێ دێت ئه‌م جۆره پێناسانه بۆ شیعر بكرێن كه تا ئێستاش نه‌توانراوه شیعر وه‌ك ئه‌وه‌ی كه هه‌یه پێناسه بكرێت. كه‌چی نووسه‌ری كتێبه‌كه، به هه‌ندێك ده‌ربڕینی نامۆ و گوازرشتی نا ئه‌ده‌بییه‌وه، ده‌یه‌وێت شیعر پێناسه بكات.\nبۆ نموونه ده‌نووسێت:(شاعیر ده‌بێ كێردێكی تیژ تیژ بێ ڕه‌حمانه به ناو زامی مرۆڤدا بگێڕێت و توێ توێ خوێی پێوه بكات، ئه‌مه شیعرییه‌تی ڕاسته‌قینه به شیعری كوردی ده‌به‌خشێ و بێ باكانه به ئه‌فسانه‌ی ده‌سپێرێ و ده‌ق له خوێنه‌ری ته‌مه‌ڵیش ده‌پارێزێت. لا58) ئه‌م جۆره وه‌سفانه‌ی شیعر، له دنیای شیعری ئه‌مڕۆدا جێگه‌یان نابێته‌وه. ئه‌م جۆره ناساندنه، له‌وه ده‌چێت كه چۆن شێفێك خه‌ڵكی فێری به چێژترین و خۆشترین چێژ لێنان ده‌كات. مانای چییه شاعیر كێردی تیژی پێ بێت، ئایا شاعیر گۆشتفرۆشه؟ ئێمه ده‌زانین مه‌به‌ستی له زمان و گوتاری شیعرییانه‌ی شاعیره، به‌ڵام ئایا به‌م جۆره پێناسه نامۆ و كۆمێدییانه، وه‌سفی شاعیر ده‌كرێت؟ وتاره‌كانی ئه‌م كتێبه، هێنده‌ی له وتاری ڕۆژ و ڕاگوزه‌ر و دیدی ڕۆژنامه‌نووسێكی بێ ئه‌زموون ده‌چن، هێنده به‌رهه‌می دنیابینی نووسه‌رێك نییه، كه ته‌مه‌نێكی زۆری له‌گه‌ڵ ئه‌ده‌ب بردبێته سه‌ر.\nئه‌م جۆره ڕوانینه بۆ شیعر، به بڕوای من به پله‌ی یه‌كه‌م، په‌یوه‌ندی به‌وه‌وه هه‌یه كه نووسه‌ری كتێبه‌كه چیڕۆكنووسه و هیچ په‌یوه‌ندییه‌كی به دنیای شیعره‌وه نییه. كه‌سێكیش له بوارێك شاره‌زایی نه‌بێت، به دڵنیاییه‌وه ناساندن و پێناسه‌كردنیشی ڕه‌نگداه‌وه‌ی ئه‌و ناشاره‌زاییه ده‌بێت. ئه‌مه به‌و مانایه نییا كه نه‌توانێت له شیعر بدوێت، به پێچه‌وانه‌وه، به‌ڵكو به‌و مانایه‌ی ناكرێت به‌و شێوه‌یه له شیعر بڕوانێت كه تیایدا هه‌موو ڕه‌هه‌نده‌كانی شیعر له چه‌ند دیدگایه‌كی ساده و بێ ئه‌رزش كۆده‌كاته‌وه. وتاره‌كان جگه له‌وه‌ی هیچ ڕایه‌ڵێكی بابه‌تی به یه‌كه‌وه‌یان نا به‌ستێته‌وه، هاوكات له‌گه‌لێك شوێنی كتێبه‌كه‌ش دووباره ده‌بنه‌وه. بێگومان ڕاڤه‌كردنی شیعر به كۆی گشتی و به بێ له به‌رچاوگرتنی قۆناغ و مێژووی شیعریی، ڕاڤه‌كردنێكی نا ته‌واو ده‌بێت. ئه‌زموونی شیعریی، به‌رمه‌بنای سه‌رده‌م و قۆناعێكی دیاریكراوه و دواتر ئه‌زموونی دیكه دێنه ئاراوه. ئه‌م هه‌مه چه‌شنییه له ئه‌زموونی شیعریدا، پێویستی به ڕوانگه‌ی جیاواز و خوێندنه‌وه‌ی جیاواز ده‌بێت. كه چی نووسه‌ری ئه‌و كتێبه، هه‌وڵده‌دات ئه‌زموونی شیعری به كۆی فۆڕم و دنیابینی جیاوازه‌وه، بخاته نێو یه‌ك شوناس و پێناسه‌وه. ئه‌م پێناسه و ناساندنه‌ی نووسه‌ر بۆ دنیای شیعر و نوێخوازی شیعر و گه‌لێك چه‌مكی دیكه‌ی ده‌كات، له دنیای شیعردا نه باوی ماوه، نه گوزارشتكردنێكی بابه‌تی و لۆژیكیانه‌شه بۆ شیعر. بۆ نموونه نووسه‌ر له باره‌ی شاعیری گه‌وره و شاعیری بچووك ده‌نووسێت:(جیاوازی شاعیری گه‌وره و بچووك ئه‌وه‌یه، كه بچووك كاتێ گوزارشت ده‌كات ته‌نیا گوزارشت له خۆی ده‌كات، به‌ڵام گه‌وره كه گوزارشت ده‌كات ئه‌وا گوزارشت له هه‌موو سه‌رده‌مه‌كه‌ی ده‌كات.لا13) له ڕاستیدا، ده‌سته‌واژه‌ی شاعیری گه‌وره و شاعیری بچووك له دنیای ئه‌ده‌بدا، پۆلێنكردنێكی نا لۆژییكی و نا شیعرییه، نه‌ك له به‌ر ئه‌وه‌ی نه‌ته‌وه‌یه‌ك شاعیری گه‌وره و هه‌ڵكه‌وتووی نه‌بێت وه‌ك (شێركۆ بێكه‌س له كورد و ده‌روێش له عه‌ره‌به‌كان) به‌ڵكو به‌و مانایه‌ی كه نووسه‌ری ئه‌و كتێبه دیاریكردوه بۆ لێك جیاكردنه‌وه‌ی شاعیری گه‌وره و بچووك. هه‌تا ئێستا، تێڕوانینی هێنده نامۆ و سه‌یرم بۆ شیعری كوردی، له میانه‌ی خوێندنه‌وه‌دا نه‌بینیوه. چونكه شاعیری گه‌وره و بچووك به‌وه له یه‌كتری جیا ناكرێنه‌وه.\nله دوای ڕاپه‌ڕینه‌وه، ئه‌زموونی شیعری كوردی به گشتی، ده‌بێته ئه‌زموونێكی خودگه‌رایی و تاكه‌كه‌سی و چیتر بابه‌تی نابێت. ئه‌گه‌ر له ڕابردووی شیعری كوردیدا، چه‌مكه نه‌ته‌وه‌یی و نیشتمانییه‌كان، به‌رگریی و ئازادی و گوزارشتكردن له تراژیدیای نه‌ته‌وه‌یی، ڕووبه‌ری شیعری كوردی پێك بهێنن، ئه‌وا له دوای ڕاپه‌ڕینه‌وه ئه‌و گوتاره له شیعری كوردی نامێنێت. ته‌نانه‌ت (شێركۆ بێكه‌س) كه به هه‌ڵگری ڕوحی تراژیدی و مێژووی برینداری كورد له شیعری كوردیدا ده‌ناسرێت، دنیابینی له ده‌قی (ئێستا كچێك نیشتمانمه) به ته‌واوه‌تی ده‌گۆڕدرێت. ئه‌گه‌ر به‌و پێوه‌ره‌ی نووسه‌ری كتێبه‌كه بێت، ده‌بێ شێركۆ بێكه‌س له لوتكه‌ی شیعری كوردییه‌وه دابه‌زیبێته بنار، چونكه چیتر گوزارشت له سه‌رده‌مه‌كه و واقیعی گشتی ناكات. ئایا ئه‌مه ڕوانینێكی بابه‌تییه بۆ شاعیری گه‌وره و بچووك؟ ئه‌گه‌ر به‌و پێوه‌ره‌ی حه‌مه كه‌ریم عارف، بڕوانینه شاعیری گه‌وره و بچووك، ئه‌وا له ئێستادا یه‌ك شاعیرمان نییه گه‌وره بێت و هه‌موویان بچووكن. چونكه هیچ شاعیرێك نییه له‌و سه‌رده‌مه‌دا ئه‌زموونێكی خودگه‌رایی له شیعردا به‌رجه‌سته نه‌كات. شیعری ئێستا كه به شیعری سه‌رده‌می مۆدێرنه ده‌ناسرێت، به جۆرێك ساده و خودی بۆته‌وه، كه شاعیرانێك ئه‌زموونه زۆر تایبه‌تی و كه‌سی و بگره قسه ڕۆژانه‌ییه‌كانی ژیانی خۆشیان ده‌كه‌نه شیعر. ئیدی كه شاعیرێك له بابه‌ت و واقیعه گشتییه‌كه دابڕا، مانای وانییه شاعیرێكی بچووكه. بۆ نموونه: كه‌س ده‌توانێ به سه‌باح ڕه‌نجده‌ر بڵێت شاعیرێكی بچووك چونكه ئه‌زموونی شیعری تا ئه‌وپه‌ڕی كه‌سی و خودی و تایبه‌تییه؟ له كاتێكدا ئێستا یه‌كێكه له ده‌نگه جیاواز و تایبه‌تییه‌كانی شیعر؟ بۆیه ئه‌م تێگه‌یشتنه بۆ شاعیری گه‌وره و بچووك، ته‌نها لای نووسه‌ری ئه‌م كتێبه بوونی هه‌یه و له دنیای شیعر و ئه‌ده‌بیاتدا، خه‌وشێكی گه‌وره‌یه به‌م شێوه‌یه ئه‌زموونی شاعیران ڕاڤه بكرێت.\nله باره‌ی نوێخوازی شیعرییه‌وه، كه بێگومان نوێخوازی به ته‌نها لایه‌نێكی هونه‌ری شیعر ناگرێته‌وه، به‌ڵكو هیچ نوێكارییه‌ك نییه له شیعردا ئه‌گه‌ر زمان و دنیابینی و فۆڕمی شیعری نوێ نه‌بێت، نووسه‌ری ئه‌م كتێبه ده‌نووسێت: (نوێخوازی نه‌یاری هه‌ر ده‌سه‌ڵاتێكه، جا شاعیری نوێخواز له سایه‌ی هه‌ڵومه‌رجی سه‌ركوتكاریدا ناتوانێ ئه‌م ڕه‌فز و ڕه‌فزكارییه‌ی خۆی به ئاشكرا ده‌رببرێت و دژایه‌تی خۆی بۆ ده‌سه‌ڵات به ڕاشكاوی ده‌رببرێت.لا23 ) له دوای ڕاپه‌ڕینه‌وه، ئاراسته‌یه‌ك هاتۆته نێو ڕه‌خنه به گشتی ئه‌ویش ئه‌وه‌یه، كه ڕه‌خنه‌كردنی هه‌موو كایه‌یه‌كی ژیان ده‌به‌ستنه‌وه به سیاسه‌ت، سیاسه‌تیش له حزبایه‌تی كورت ده‌كه‌نه‌وه، حزبایه‌تیش له پارتی و یه‌كێتی ده‌بینن. ئه‌م ئاراسته‌یه كه به داخه‌وه ڕه‌هه‌ندییه‌كان داهێنه‌ری بوون، به جۆرێك له ڕه‌خنه ده‌ڕوانێ، كه هه‌موو ڕه‌خنه‌گرتنێك دواجار ده‌بێ به ڕه‌خنه‌كردن و سه‌رزه‌نشتكردنی ده‌سه‌ڵاتی سیاسی كۆتایی بێت. له‌و ڕوانگه‌یه‌وه نووسه‌ری ئه‌م كتێبه‌ش كه‌وتۆته ژێر هه‌مان ڕوانین و هه‌مان هه‌ڵه كه سێ ده‌یه‌یه كاوێژ ده‌كرێته‌وه. به‌ڵام با پرسین نوێخوازی ته‌نها له دژایه‌تی ده‌سه‌ڵاتدایه؟ ئایا گۆران كه شیعری كوردی نوێكرده‌وه، دژایه‌تی كام ده‌سه‌ڵاتی كرد؟ ته‌نانه‌ت ده‌یان شیعری بۆ چه‌پ و شیوعی و شۆڕشی چوارده‌ی ته‌ممووز نه‌نووسی؟ له ئه‌زموونی شیعری كوردیدا، ده‌یان شاعیر هه‌ن كه دژایه‌تی ده‌سه‌ڵاتییان كرد، به‌ڵام نوێخوازو نوێكه‌ره‌وه‌ی شیعر نین؟ به پێچه‌وانه‌وه‌ش چه‌ندین شاعیر له سه‌ر ئاستی دنیادا شاعیری نوێخوازبوون، به‌ڵام له‌گه‌ڵ ڕژێمی فاشی و نازی دابوون. گوتاری شیعری كوردی له دوای هه‌ره‌سی شۆڕشه‌وه تاكو ڕاپه‌ڕین، گوتارێكی به‌رگریكارانه و ئه‌وپه‌ڕی دژایه‌تییه بۆ ده‌سه‌ڵات، به‌ڵام چه‌ند شاعیری نوێخواز له‌و سه‌رده‌مه ده‌ركه‌وتن؟ ئه‌گه‌ر نوێخوازی له شیعردا ببه‌ستینه‌وه به دژایه‌تی ده‌سه‌ڵات، ئه‌وا هه‌موو شاعیرانی كورد نوێخوازن. چونكه تیایاندا نییه شیعری له دژی ده‌سه‌ڵات و له پێناو ئازادی نه‌نووسیبێت.\nئه‌گه‌ر نوێخوزای ببه‌ستینه‌وه به ده‌سه‌ڵات، ئه‌وا هیچ نه‌ته‌وه‌یه‌ك نییه له دنیادا هێنده‌ی كورد شاعیری نوێخوازی هه‌بێت. هه‌ر له درێژه‌ی باسه‌كانی نێو كتێبه‌كه‌دا، ئه‌مجاره‌یان نووسه‌ر ڕایه‌كی سه‌یرتر له‌وانی پێشووی ده‌رده‌بڕێت و ده‌نووسێت:(شیعر دیارده‌یه‌كی ڕوحییه تا دیارده‌یه‌كی ئه‌قڵانی بێت. لا 33) به‌ڵام ئایا شیعر په‌یوه‌ندی به ئه‌قڵه‌وه نییه؟ مه‌گه‌ر شیعر وه‌ك ژانرێكی ئه‌ده‌بی ڕه‌نگدانه‌وه‌ی دنیابینی شاعیر نییه و ئه‌و دنیابینیه‌ش به‌شێك نییه له هزر و ڕوانینی ئه‌قڵییانه‌ی مرۆڤ بۆ ژیان و ده‌وروبه‌رو ژینگه‌ی سرووشتی و كۆمه‌ڵایه‌تی و سیاسییانه‌ی مرۆڤ به گشتی؟ شیعر چ په‌یوه‌ندییه‌كی به ڕوحه‌وه هه‌یه؟ گریمان ئه‌گه‌ر شاعیر له خرۆشانێكی گه‌وره‌ی ڕوحی وده‌روونی و سۆزیش دابێت، ئه‌م هه‌ڵومه‌رجه سایكۆلۆژییه ڕه‌نگدانه‌وه‌ی له سه‌ر بیركردنه‌وه و دنیابینی دانانێت و سه‌ره‌نجام ئه‌م دنیابینییه له ده‌قێكی ئه‌ده‌بیدا ڕه‌نگده‌داته‌وه. نه‌ك شیعر، هه‌موو تێكستێك، به‌رمه‌مبنای به‌ركه‌وتنی هزری مرۆڤه به ژیان و ده‌وروبه‌ر. شیعر به‌رهه‌می هزره، به‌رهه‌می دنیابینی و تێگه‌یشتنی تایبه‌تییانه‌ی شاعیره بۆ ڕووداوه‌كان نه‌ك دیارده‌یه‌كی ڕوحی بێت. ئه‌گه‌ر به ڕوحگه‌ریه‌تی بڕوانینه نووسینی شیعر، ئه‌وا سۆفییزمه‌كان هه‌موویان شاعیر ده‌بوون.\nنووسه‌ر هه‌رله باره‌ی شیعره‌وه ده‌نووسێت:(مه‌به‌ستی شیعری تازه ئه‌وه‌یه كه بگاته دیتنی ئه‌وانه‌ی نایه‌ته دیتن، بیستنی ئه‌وانه‌ی نایه‌ته بیستن، گوتنی ئه‌وانه‌ی نایه‌ته گوتن، گرتنی ئه‌وانه‌ی نایه‌ته گرتن، بۆنكردنی ئه‌وه‌ی نایه‌ته بۆنكردن، فه‌تحی نادیاره‌كان. لا 73) كورتكردنه‌وه‌ی شیعری تازه و نوێ، به‌و هه‌موو ڕه‌گه‌زه هونه‌ریی و پێكهاته هونه‌رییه‌ی بینای هونه‌ری ده‌قه‌وه، له‌و قسه سه‌یر و سه‌مه‌رانه، خۆی له خۆیدا بێ ئاگایه له شیعر به گشتی و شیعری نوێش به تایبه‌تی. چ جای ئه‌وه‌ی نووسه‌ر پێناسه‌ی شیعری نوێ بكات. ئه‌م ده‌ربڕینانه، له كوێدا له گه‌ڵ ڕه‌وتی نوێخوازانه‌ی شیعر یه‌كده‌گرنه‌وه؟ دواجار ده‌مه‌وێ ئاماژه به‌وه بده‌م، كه ئه‌گه‌ر چی نووسه‌ر له سه‌ر به‌رگی پێشه‌وه‌ی كتێبه‌كه‌ی نووسیویه‌تی:_( چه‌ند په‌یفێك ده‌رباره‌ی شیعرو شاعیری) به‌ڵام له نێو كتێبه‌كه‌دا، ته‌نها سه‌د لاپه‌ڕه‌ی ته‌رخانه بۆ شیعر، سه‌د و سی لاپه‌ڕه‌كه‌ی تری، تایبه‌ت كردووه به‌و چاوپێكه‌وتنانه‌ی له‌گه‌ڵیدا ئه‌نجام دراون و ئاخنیویه‌ته كتێبه‌كه‌ی. به‌مه‌ش خوێنه‌ر چه‌واشه ده‌كات و فریوی ده‌دا. چونكه كه ناونیشانی كتێبه‌كه ده‌بینێت، وا ده‌زانێت هه‌مووی له باره‌ی شیعره، به‌ڵام به پێچه‌وانه‌وه‌یه. هیوادارم نووسه‌رانی ئێمه، واز له‌و نه‌ریته خراپه بێنن، كه بیانه‌وێت به به‌ردێك چه‌ند چێشتكه‌یه‌ك بپێكن. چونكه بۆ ناوبانگی خۆیان باش نییه.\n*په‌راوێز: ناوی كتێب: ڕاوه مه‌حاڵ، نووسینی: حه‌مه‌كه‌ریم عارف، بڵاوكراوه‌ی: سه‌نته‌ری سارا، سلێمانی_ 2020\n*له ئه‌ده‌ب وهونه‌ری كوردستانی نوێ، ژماره (1162) ڕۆژی 28/1/2021 بڵاوكراوه‌ته‌وه.\nPrevious نەفرەت لە یەکی ئایار.. ئاراس سەعید\nNext ئه‌ده‌بی پۆلیسیی چییە ( کریمیناڵ).. ئەردەڵان عەبدوڵڵا


سعوود مه‌لا سه‌رۆكی ئه‌نه‌كه‌سه: سه‌ركردایه‌تی گه‌ڕاونه‌ته‌وه رۆژئاوا و ده‌گه‌ینه رێككه‌وتن\n:: AM:09:00:20/03/2020 \nسعوود مه‌لا سه‌رۆكی ئه‌نجوومه‌نی نیشتمانی كورد له سووریا "ئه‌نه‌كه‌سه"، له‌م دیمانه‌یه‌ی "وشه"دا باس له دۆخی سووریا و دانوستانه‌كانی نێوان ئه‌نه‌كه‌سه و په‌یه‌ده ده‌كات و رای ده‌گه‌یه‌نێت كه "هه‌نگاوی باشیان ناوه و باره‌گاكانی خۆیان كردووه‌ته‌وه، سه‌ركردایه‌تیی ئه‌نه‌كه‌سه‌ش گه‌ڕاوه‌ته‌وه بۆ رۆژئاوا".\nمیله‌تی رۆژئاوای كوردستان داوا ده‌كه‌ن هه‌موو پارته كوردییه‌كانی رۆژئاوا یه‌كهه‌ڵوێست و یه‌كگرتوو بین\nمه‌لا سوپاسی حكوومه‌تی هه‌رێمی كوردستانیش ده‌كات كه هه‌میشه هاوكار بووته بۆ ئه‌وه‌ی بگه‌نه رێككه‌وتن.\nدۆخی سووریا چۆن ده‌بینن به‌تایبه‌ت رووداوه‌كانی ئه‌مدواییه‌ی نێوان توركیا و رووسیا؟\nدۆخی سووریا زۆر خراپه و چه‌ندان وڵات هاتوونه‌ته سه‌ر خه‌ت و به‌سه‌ر سه‌ری میله‌ته‌كه‌وه وه‌ستاون، له‌وانه توركیا و رووسیا و ئێران و ئه‌مه‌ریكا و رژێمی سووریا، خواستی خۆیان له‌سه‌ر گه‌لی سووریا جێبه‌جێ ده‌كه‌ن، بۆیه ئه‌گه‌ر له واقیعی سووریاوه ته‌ماشا بكه‌ین، بۆمان ده‌رده‌كه‌وێ سووریا پارچه پارچه بووه، به‌شێكی له بن چاودێری رووسیا، به‌شێك له بن چاودێری ئه‌مه‌ریكا، به‌شێك له بن چاودێری توركیادایه و هه‌مووان سیاسه‌تی خراپ دژی خه‌ڵكی سووریا پێڕه‌و ده‌كه‌ن.\nئه‌ی چاره‌سه‌ری ئه‌م دۆخه‌ی سووریا چییه تا له‌و هه‌موو ناخۆشییه رزگاری بێت؟\nچاره‌سه‌ر ئه‌وه‌یه هه‌موو سووریا یه‌ك بگرێت و ئۆپۆزسیۆن یه‌كگرتوو بێت و نه‌ته‌وه یه‌كگرتووه‌كان بێنه سه‌ر خه‌ت، فشار له‌و وڵاتانه بكه‌ن كه به‌رژه‌وه‌ندییان له سووریا هه‌یه هه‌ندێكیان ده‌ست له سووریا بكێشنه‌وه و چاره‌سه‌ریی ئاشتییانه بدۆزنه‌وه، سیستمه‌كه بكرێته په‌رله‌مانی و هه‌موو پێكهاته‌كان بگه‌نه ئامانجی خۆیان.\nئێسته پێوه‌ندی ئێوه و ته‌ڤده‌م له چ ئاستێكدایه دوای ئه‌وه‌ی له ماوه‌ی ڕابردوو زنجیره‌یه‌ك كۆبوونه‌وه‌تان هه‌بوو بۆ رێككه‌وتن؟\nدانوستانه‌كان به‌رده‌وامییان هه‌یه و نه‌وه‌ستاون، بۆ ئه‌وه‌ی بگه‌ینه چاره‌سه‌رییه‌ك بۆ كێشه‌كان و نزیك له‌یه‌ك بین، له‌به‌رژه‌وه‌ندی حزبی دوور بكه‌وینه‌وه و زیاتر خزمه‌تی وڵاتی خۆمان بكه‌ین.\nهیچ هه‌نگاوێكتان ناوه تا بگه‌نه رێككه‌وتن؟\nدیداری به‌رده‌وام هه‌یه و له ماوه‌یه‌كی نزیكدا هه‌نگاوی باش ده‌نرێت، به‌ڵام تا ئێسته به كردار هیچ نه‌كراوه ته‌نیا ئاشتبوونه‌وه‌یه‌كی باش هه‌یه و له جاران زۆر باشتره.\nده‌مانه‌وێ متمانه له نێوانماندا هه‌بێت و چاره‌نووسی ئه‌و كه‌سانه دیاری بكه‌ین كه تا ئێسته دیار نین، له‌ناویاندا نۆ سه‌ركرده‌ی ئێمه هه‌ن.\nئایا تا ئێسته ئێوه وه‌ك سه‌ركردایه‌تیی ئه‌نه‌كه‌سه، نه‌گه‌ڕاونه‌ته‌وه رۆژئاوای كوردستان كه پێشتر لێتان قه‌ده‌غه كرابوو؟\nهه‌موو سه‌ركردایه‌تیی ئێمه گه‌ڕاونه‌ته‌وه رۆژئاوا ته‌نیا من نه‌بێت كه له ده‌ره‌وه بووم بۆ چاره‌سه‌ری نه‌خۆشی، له ماوه‌یه‌كی نزیكدا منیش ده‌گه‌ڕێمه‌وه و كاری خۆمان ده‌كه‌ین و دانوستانه‌كان به‌رده‌وام ده‌بن.\nكێن ئه‌وانه‌ی ده‌ستپێشخه‌ری ده‌كه‌ن تا بگه‌نه رێككه‌وتن؟\nئێمه ئه‌وكاته دانوستانه‌كانمان سه‌ركه‌وتوو ده‌بێت كه وڵاتانی هاوپه‌یمان ناوبژیوانی بكه‌ن و له‌ژێر چاودێری ئه‌وان و هه‌رێمی كوردستان بێت، به‌ڵام ئه‌گه‌ر ئه‌وان نه‌بن، به‌ربه‌ست له نێوانمان دروست ده‌بێت.\nئێسته ئێوه دانوستان له‌گه‌ڵ كێ ده‌كه‌ن، له‌گه‌ڵ حزبه‌كان یان ئیداره‌ی رۆژئاوای كوردستان؟\nئێمه ئێسته وه‌ك هه‌نگاوی یه‌كه‌م گفتوگۆ له‌گه‌ڵ په‌یه‌ده ده‌كه‌ین و ئه‌گه‌ر له‌گه‌ڵ ئه‌وان بگه‌ینه رێككه‌وتن، ئه‌وكات هه‌نگاوی تر ده‌نرێت و دانوستان له‌گه‌ڵ ئه‌وانه‌ی تریش ده‌كه‌ین .\nچ داواكارییه‌كتان له رۆژئاوای كوردستان هه‌یه؟\nئێسته رۆژئاوا له رووی ئیداره و سه‌ربازی له ده‌ست په‌یه‌ده‌دایه و فشار له‌سه‌ر میله‌ت هه‌یه كه ناتوانن هیچ بكه‌ن، ئیداره‌كه به‌شێوه‌یه‌كی دیكتاتۆری به‌ڕێوه ده‌چێت، بۆیه ئه‌گه‌ر له‌م دۆخانه رزگارمان بێت و چاره‌سه‌ر بێت، كێشه‌كان زوو چاره‌سه‌ر ده‌بن.\nئه‌ی چاره‌نووسی له‌شكری رۆژ چی ده‌بێت؟\nهه‌ر كاتێك رێككه‌وتن كرا، له‌شكری رۆژ ده‌گه‌ڕێته‌وه بۆ پاراستنی میله‌تی خۆمان له رۆژئاوای كوردستان، نه‌ك بۆ شه‌ڕی براكوژی، بۆیه جارێ ناگه‌ڕێته‌وه.\nرۆڵی سه‌رۆكی حكوومه‌تی هه‌رێم چۆن ده‌بینن بۆ چاره‌سه‌ركردنی كێشه‌كانی نێوان هه‌ردوولاتان؟\nرۆڵی ئه‌وان هه‌میشه بۆ چاره‌سه‌ر بوو و هیچ كات نه‌یانویستووه زیانمان به‌ربكه‌وێت، به‌رده‌وام هاوكاری رۆژئاوای كوردستانیان كردووه و ئێمه‌یش سوپاسیان ده‌كه‌ین، هه‌ر شوێنێك كورد پێویستی به ئه‌وان هه‌بێت ده‌ستی ده‌گرن، بۆیه رۆڵێكی باشیان هه‌بووه له دانوستانه‌كان.\nئه‌ی باره‌گاكانی خۆتان هه‌موو كردووه‌ته‌وه؟\nزۆرینه‌ی باره‌گاكانی خۆمان له رۆژئاوای كوردستان كردووه‌ته‌وه و پرۆسه‌كه به‌رده‌وامیش ده‌بێت تا هه‌موویان ده‌كرێنه‌وه.\nكه‌واته تا چه‌ند گه‌شبینن ئه‌مجاره بگه‌نه رێككه‌وتنێك؟\nمن زۆر گه‌شبینم ئه‌مجاره بگه‌ینه رێككه‌وتن، چونكه زه‌وینه زۆر له‌باره بۆ ئه‌وه‌ی رێككه‌وتن بكرێت، میله‌تی رۆژئاوای كوردستان داوا ده‌كه‌ن هه‌موو پارته كوردییه‌كانی رۆژئاوا یه‌كهه‌ڵوێست و یه‌كگرتوو بین تا بتوانین خزمه‌ت به رۆژئاوای كوردستان بكه‌ن.\nدیمانه - بڵند ئیبراهیم


خەڵاتی ماملێ ٢٠١٢ – ماڵپەڕی فەرمیی ماملێ\nخەڵاتی ماملێ ٢٠١٢\nمەڵبەندی هونەری ماملێ، لە دەستپێکی کار و دامەزرانییەوە، ساڵانە یەک لە هونەرمەندانی کورد هەڵدەبژێرێت تا ئەمەگناسی و ڕێزی خۆی بەرانبەر ماندوویانی خزمەتی هونەری کوردی وەک نەریتێکی کەونی نەتەوەیی بنوێنێ. کۆمیتەی بەربژێرکەری مەڵبەندی هونەری ماملێ پاش هەڵسەنگاندنی هونەرمەندە پێشنیارکراوەکان، بڕیاری دا کە خەڵاتی ماملێ ئەم ساڵ پێشکەش بە مامۆستا عزیز شاڕوخ …\nبکرێ. مامۆستا شاڕوخ لە پێناو پاراستن و پەرەسەندنی فولکلۆر و هونەری کوردیدا، ساڵانێکی زۆری تەمەنی خۆی بەخت کردووە. لە پەنای ئەم خزمەتەی کە کردوویەتی، هەوڵی ئەوەی داوە کە تەنیا وەک گۆرانیبێژێکی سۆرانیوێژ بەرهەم چێ نەکات و شێوەزارەکانی دیکەشی بە سەر کردوونەوە. ئەو لە زەمەنێکدا کە مۆدێرنییەت دەگەڵ سیاسەتی تەنگ و چەڵەمەی بەر ژیانی فۆلکلۆری کوردی، هاریکار بوون تا بەیت و حەیرانی کوردی لە ناو بچن، جار نا جار خۆی بە زیندووڕاگرتنی ئەم بەشە گرنگەی هونەری کوردی ماندوو کردووە.\nبە پێی ئەو ناسینەی کە لە خەبات و تێکۆشانی کۆڵنەدەرانەی ئەم هونەرمەندە هێژایە هەبووە، بڕیاری کۆتایی کۆمیتەی مەڵبەندی هونەری ماملێ، دابینکردنی خەڵاتی ٢٠١٢ی زایینی بۆ مامۆستا عزیز شاڕوخ بوو.\nساڵانە بە پێی داب و نەریتێک کە مەڵبەندی هونەری ماملێ لە ڕێ و ڕەسمی پێشکەشکردنی خەڵاتی ماملێ دایڕشتووە، لە ڕۆژی پێشکەشکردنی خەڵاتدا، شاعیران و هونەرمەندان بانگهێشت دەکرێن و کۆڕێکی هونەری پێک دەهێنرێت.\nهەر چەند کە ئەم بۆنەیە ڕێک ڕۆژێک دوای جێژنی سەربەخۆی کۆماری جوانی کوردستانه و خۆشی لەم ڕۆژەدا لە دڵی کوردان دەگێڕێ، ئەم ساڵ بە هۆی ئەوە کە موکریانی کوردستان ڕەشپۆشی شیناوێی خنجیلانەی گیانبەختە، مەڵبەند بڕیاریدا کە هیچ جێژن و کۆڕێکی شادی ڕێک نەخرێ و خەڵاتی ماملێ لەو پەڕی بێ دەنگی و شینی شیاوی شیناوێ پێشکەش بەم هونەرمەندە هێژایە بکرێ.\nئەم خەڵاتە بە نوێنەرایەتی مەڵبەندی هونەری ماملێوە لە لایەن یای آمین ماملێ (ئامە)وە پێشکەش کرا.


کۆماری ئیسلامی دەبێ چەک بکرێ – کوردستان و کورد\nکۆماری ئیسلامی دەبێ چەک بکرێ\nبەرواری بڵاو کردنەوە 2021/04/22\nدوای ئاڵوگۆڕی دەسەڵات لە کۆشکی سپی پرسی دانوستان لەگەڵ کۆماری ئیسلامی و بە واتایەکی دیکەی بووژانەوە و ڕزگارکردنی بەرجام! خراوەتەوە دەستووری کاری وڵاتانی گرێدراوی ئەم بابەتە. بۆ ئەو بەمەبەستە تا ئێستا چەند گەڕی وتووێژی ئاشکرا و نهێنیش لە ڤییەن، پێتەختی ئۆتریش بەڕێوە چووە.\nحیزبی دێموکراتی کوردستان لە سیاسەتی ڕەسمیی خۆی‌دا بەردەوام گوتویەتی کە کێشەکانی کۆماری ئیسلامی هەر ئەوە نین کە لە بەرنامە ئەتومی و مووشەکییەکانی ئەم ڕێژیمەدا کورت بکرێنە. ئەم ڕێژیمە دژی خەڵکی وڵاتەکەی خۆی و پێشێلکەری مافەکانیان و هۆکاری زۆربەی نائارامییەکانی ناوچەشە. پاڵپشتی لە تێرۆریزمی دەوڵەتی لەلایەن کۆماری ئیسلامییەوە کە کۆمەڵگەی جیهانیش کەمی بەلگە لەسەری بەدەستەوە نییە، یەکێکی دیکە لەو بابەتانەیە کە پێویستیە هەم لە دانوستانەکان و هەم لە پێوەندی و دیپڵۆماسی لەگەڵ ئەم ڕێژیمەدا لەبەرچاو بگیرێ. ئەم نووسینە ئاوڕێک لە بابەتی تێرۆریزمی کۆماری ئیسلامی دەداتەوە.\nسیاسەتی تێرۆریزمی کۆماری ئیسلامی لە مێژووی دەسەڵاتدارەتیی ئەم ڕێژیمەدا یەک لەو پێناسە هەرە دیارانەیە کە ئەم ڕێژیمەی لە ئاستی دنیادا پێ دەناسرێتەوە. لە نێوخۆی وڵاتیش‌دا حیزبی دێموکراتی کوردستان ڕەنگبێ یەکەم قوربانیی تێرۆریزمی کۆماری ئیسلامی لە ئێران و تەنانەت لە دنیا بێ، لەبەر ئەوەی ماشێنی تێرۆری کۆماری ئیسلامی لەدژی حیزبی دێموکرات و بزووتنەوەی کورد لە ئێران بە تێرۆری سەرگورد حەبیبوڵڵا عەبباسی، ئەندامی کۆمیتەی ناوەندی و بەرپرسی شوڕای نیزامیی حیزب لە هاوینی ساڵی ١٣٥٩ دەستی پێکرد. تێرۆرە دەوڵەتی و نێودەوڵەتییەکانی کۆماری ئیسلامی لەدژی حیزبی دێموکرات هەتا ئێستاش درێژەی هەیە کە دەکرێ تەقینەوەکەی شەوی یەڵدای بەردەم دەفتەری سیاسی لە شەوزستانی ١٣٩٥، تێرۆری قادر قادری، فەرماندەیەکی نیزامیی حیزب و هێرشی مووشەکی بۆ سەر کۆبوونەوەی ڕێبەریی حیزب لە قەڵای دێموکرات لە ١٧ی خەرمانانی ١٣٩٧ تازەترینی ئەم نموونانە بن. هەروەها لە کارنامەی تێرۆریستیی کۆماری ئیسلامیدا ناوی دەیان ڕێبەری ئاست‌بەرز و سەدان کادر و پێشمەرگە و تێکۆشەری ئەم حیزبە تۆمار کراوە کە بەرچاوترینیان تێرۆری دوو سکرتێری گشتیی حیزب، شەهیدان دوکتور قاسملوو و دوکتور شەرەفکەند‌ی و هاوڕێیانی ئەم دوو ڕێبەرە بلیمەتە لە تێرۆرەکانی ڤییەن و بێرلینە.\nئەمەی ڕوون و ئاشکرایە ئەوەیە کە ڕێژیمی کۆماری ئیسلامی بەو ماهییەت و مێژوویە کە هەیەتی لە هیچ بارودۆخێک‌دا دەست لە کار و کردەوەی تێرۆریستی هەڵ ناگرێ. تێرۆر لە تەنیشت ئێعدامەکان لە ئایدۆلۆژیای کۆماری ئیسلامی‌دا بە مەبەستی لێدان لە دژبەرانی لای ئەوان کارێکی تابڵێی پیرۆزە و شەرعییەت لە دەقە ئاینییەکانیش وەردەگرێ. بۆیە لە هیچ بڕگەیەکی زەمەنی و لە هیچ بارودۆخێکدا وەلای نانێن، مەگەر ئەوەی لە ژێر گوشارەکان‌دا کەم ببنەوە یان فۆڕم و شێوەی تێرۆرەکان بگۆڕدرێن.\nجیا لەوەش ئەزموون نیشانی داوە کە حکومەتە دیکتاتۆر و خۆسەپێنەکان لەکاتی تەنگانەدا پاشەکشەیان کردووە و دەیکەن. بەتایبەت هەر ڕێژیمی کۆماری ئیسلامی لە سەردەمی خومەینی‌دا بە خواردنەوەی جامی ژەهر و ئەوەی خامنەیی بە “نەرمشی قارەمانانە” ناوی دەبا، نموونەی ڕوون لە ڕەفتاری ئەو ڕیژیمەیە کە لە پێناو پاراستنی نیزام و دەسەڵاتەکەیان کەم و زۆر ناچار بە پاشەکشە دەبن.\nبۆیە بەڵگەنەویستە کە کۆماری ئیسلامی واز لە تێرۆر ناهێنێ، بەڵام لەگەڵ ئەوەش‌دا ئەم سیاسەتە ناتوانێ دەسکەوتێکی بۆ ڕێژیم هەبێ. حیزبی دێموکراتی کوردستان باوەڕی وایە کە پرسی کورد، پرسێکی سیاسییە و پێویستە لە ڕێگای دیالۆگ و وتووێژەوە چارەسەر بکرێ و مێژووی خەباتی کوردیش نیشانی داوە کە ئەم نەتەوەیە هەتا گەیشتن بە مافە دێموکراتی و ڕەواکانی خۆی دەست لە خەبات و تێکۆشان هەڵناگرێ.\nمێژووی تێرۆر بە مانای چەمکە سیاسییەکەی ئێستا لە ئێران گرێدراوی ڕێکخراوی فیداییانی ئیسلامە کە ساڵی ١٣٢٤ی هەتاوی لە لایەن موجتەبا نەواب سەفەوییەوە دامەزرا. ئەم گرووپە لانیکەم دوو سەرۆک‌وەزیرانی ئێران (ڕەزم‌ئارا و حەسەنعەلی مەنسوور) و چەند کاربەدەستێکی پایەبەرزی ڕێژیمی شا (بۆ نموونە عەبدولحوسێن هەژیر، وەزیری دەربار)ـی تێرۆر کرد. دیارە مەبەست لەو نووسینە ناساندنی تاقمی فیداییانی ئیسلام نییە، بەڵکوو دەرخستنی گرێدراویی کۆماری ئیسلامی و ڕێبەرانی ئەم ڕێژیمە بەو گرووپەیە. دوای سەرکەوتنی شۆڕشی گەلانی ئێران خۆمەینی فیداییانی ئیسلام بە ڕۆڵەی فیداکار و دڵسۆزی میللەت ناو دەبا. خامەنەیی دەڵێ لەبەر خۆشەویستی نەوابی سەفەوی ڕووی کردۆتە سیاسەت، هاشمی ڕەفسەنجانی دەڵێ ئەو دەمانچەی حەسەنعەلی مەنسووری پێ تێرۆر کراوە من بۆ فەخرئارایم دابین کردوە. کەسانی دیاری وەک مەهدەوی کەنی و خەڵخاڵی جینایەتکار ئەندامی تاقمی “فیداییانی ئیسلام”ی تێرۆریست بوون. ئەوە پێشینەی بەشێک لە کاربەدەستانی پلەبەرزی کۆماری ئیسلامیی ئێران بووە کە ئێمە شارەزاییمان لە سەریان هەیە. جیا لەوەش بیرکردنەوەی ئەوانە بۆ ناردنە دەرەوەی شۆڕشی ئیسلامی و هەوڵدان بۆ پێکهێنانی ترس و تۆقاندن لە نێوخۆی وڵات بۆ بە‌تاڵان‌بردنی دەسکەوتەکانی خەڵکی ئێران لە شۆڕشی ساڵی ١٣٥٧ی هەتاوی‌دا و جیا لەوانە لە زۆر ڕێگەی دیکە کەڵکیان وەرگرتوە بۆ زاڵ بوون بەسەر ئیرادەی گەلانی ئێران بە شێوەی جۆراوجۆری وەک: سنووردار کردنی ئازادییە گشتی و تاکە کەسییەکان، سەرکوتی گەلان و ئازادیخوازانی ڕاپەڕیو، بەربەست کردنی ئازادییەکان بە هەموو شێوەیەک لە ڕیگای گرتن، زیندان و ئەشکەنجە کردن و ئێعدامی بەکۆمەڵی لاوان و شۆڕشگێرانی گەلانی مافخواز لە ئێران بە تایبەت لە ڕێگای تێرۆر و ڕەشەکوژی. سیاسەتێک کە تا ئێستاش بەردەوامە و لە نێوخۆی وڵات و دەرەوەی وڵاتیش لە ڕێگەی دەست‌وپێوەندییە ئێرانی و بیانییەکانی وەک حیزبوڵڵای لوبنان لەسەری سوورە.\nڕێژیمی کۆماری ئیسلامی ئێران تێرۆری بە چەکێکی پێویست و گرینگ بۆ حەزف و لەنێوبردنی نەیارانی خۆی زانیوە. ئەم ڕێژیمە بۆ لێدانی دژبەرانی خۆی بەتایبەت لە نێو هێزە پێشکەوتنخواز و مافویستەکاندا تێرۆری لە چەشن و شێوازی جۆراوجۆری خۆیدا بەکار هێناوە. هەوڵدان و پیلان‌داڕشتن بەمەبەستی زەربەوەشاندنی فیزیکی لە حیزب و لایەنەکان و کەسایەتییە مخالف و جیابیرەکان کە بە ناوی تێرۆریزمی دەوڵەتیی کۆماری ئیسلامی ئێران بۆ هەموو لایەک ناسراوە، هیچ سنوور و جوغرافیاییەکی نەناسیوە.\nبە سەرنجدان بەو فەکتانە ڕوونە کە تێرۆر، فەلسەفە و ماهییەتی ئەو ڕێژیمەیە، ئەو ڕێژیمە بێ تێرۆر و سەرکوت و زەبروزەنگ ناتوانێ درێژە بە حاکمییەتی خۆی بدات. وەک باس کرا کارنامەی تێرۆریستیی ڕەشی کۆماری ئیسلامی بۆ کەس شاراوە نییە. ئەم ڕێژیمە هەم تێرۆری دەوڵەتی کردوە و هەم نێودەوڵەتی. سەدان چالاکیی سیاسیی ناوبەدەرەوەی ئۆپۆزیسیۆنی خۆی تێرۆر کردووە، ئەویش نەک هەر لە نێوخۆی وڵات، بەڵکوو لە پێتەختی وڵاتانی ئورووپایی و پێشکەوتوودا. هەر بۆ ئاماژە پێکردن جیا لە تێرۆرەکانی نێوخۆی ئێران و قەتڵە زەنجیرەییەکان لە نیوخۆی وڵاتی ئێران‌دا، لە عێراق لەسەر ئەندامانی حیزبەکانی ئۆپۆزیسیۆن، لە دەرەوەی وڵات لە ئوڕووپا شاپوور بەختیار، شەهریار شەفیق، غوڵامعەلی ئووەیسی، دوکتور قاسملوو، عەبدوڵڵا قادری ئازەر، فەرەیدوون فەڕووخزاد، عەبدوڵڕەحمان بروومەند، کازم ڕەجەوی، ڕەزا موزلوومان، بیژەن فازڵی و ڕەزا فازڵی، عەلی ئەکبەر تەباتەبایی، دوکتور سادق شەرەفکەندی، فەتاح عەبدولی، هومایون ئەردەڵان و نووری دێهکوردی لە لایەن ڕێژیمی کۆماری ئیسلامی نموونەی دیاری کارنامەی تێرۆریستیی ئەو حکوومەتەن.\nجیا لەوە کۆماری ئیسلامی لە پشتی زۆر تێرۆر و کردەوەی تێرۆریستی بووە کە بەرژەوەندیی لایەنە نەیارەکانی ئەم ڕێژیمەی کردووەتە ئامانج. بۆ نموونە: تەقینەوەی ئامیا لە ئارژانتین لە هاوینی 1994؛ زنجیرە تەقینەوەکانی ساڵی 2012ی بانکوک لە تایلەند؛ پیلانی تێرۆری “عادڵ ئەلجوبەیر”، وەزیری دەرەوەی عەڕەبستان لە واشنگتۆن کە لێیان ئاشکرا بوو، تەقینەوەی “دێهلی” لە هیند لە ساڵی 2012؛ کردەوەی تێرۆریستی لە “کێنیا” لە ساڵی 2012 و زۆر کردەوەی تێرۆریستی لە بەحرەین” و …\nهەر بە پێی بەڵگەنامەکانی وەزارەتی دەرەوەی ئەمریکا کۆماری ئیسلامی لە چل ساڵی ڕابردوودا ٣٦٠ تێرۆری ئامانجداری لە زیاتر لە چل وڵاتی دنیا ئەنجام داوە کە ئەو تێرۆرانە لە ڕێگای سپای قودس، باڵی دەرەوەی سنوورەکان سپای پاسدارانی ئینقلابی ئیسلامی، وەزارەتی ئیتلاعات و حیزبوڵڵای لوبنان بە وەکالەت و کەسانی سەر بە ئێران جێبەجێ کراون.\nئاماری تێرۆرەکانی کۆماری ئیسلامی دەرحەق بە بزووتنەوەی کورد زیاتر لەو ئامارە گشتییەشن. کۆماری ئیسلامیی ئێران لە ماوەی چوار دەیەی ڕابردوودا پتر لە ٤٠٠ کەس لە تێکۆشەرانی ئۆپۆزیسیونی کوردی داوه‌ته به‌ر په‌لاماری تێرۆریستی کە حیزبی دێموکرات بە تەنیا زیاتر لە ٣٠٠ کادر و پێشمەرگە و ئەندامی لێ تێرۆر کراوە.\nبینیشمان کە لە بڕیاری مێژوویی دادگای بێرلین (مێکۆنووس) لە بەهاری 1997دا بەڕوونی پەردە لەسەر ئەوە لادرا کە هەموو تێرۆرەکان لەلایەن کۆمیتەیەکی تایبەت پێکهاتوو لە ڕێبەری باڵا، سەرۆککۆمار، وەزیری دەرەوە، وەزیری ئیتلاعات و فەرماندەری سپای قودس (باڵی دەرەوەی سنوورەکانی سپای پاسداران)ەوە بڕیاریان لەسەر دراوە.\nبۆیە هیوادارین وڵاتان بە تایبەت وڵاتانی ئورووپایی لەو مادەیەدا سیاسەت و کردەوەی تێرۆریستی ڕێژیمی کۆماری ئیسلامیی ئێرانیان باشتر بۆ دەرکەوتبێ و ئەگەر هەروا هەڵسەوکەوت و سات‌و‌سەودای لەگەڵ بکەن، سەیر نییە کۆماری ئیسلامی بۆ ئامانجی ڕەش و سەپاندنی زیاتری دەسەڵاتی شوومی خۆی بەرژەوەندی ئەوانیش واتە ئورووپاییەکان وە مەترسی بخا، هەر بۆیە پێویستە پێشی ئەم ڕێژیمە بگیردرێ و بەربەستی جیددی بۆ کردەوە تێرۆریستییانەی ڕێژیمی کۆماری ئیسلامیی ئێران دابندرێ.\nپێویستە بزووتنەوەی ناڕەزایەتیی کۆمەڵانی خەڵکی پشتی بگیردرێ و بێگومان ئەگەر وڵاتانی زلهێز و شوێندانەری دنیا دەنگی مافخوازیی گەلانی ئێران ببیستن و ڕێزیان بۆ بڕیار و پەسندکراو و پرەنسیپە جیهان‌داگرەکانی خۆیان هەبێ؛ کۆماری ئیسلامی ناتوانێ لە تەڕاتێنەکانی بەردەوام بێ.\nحیزبی دێموکراتی کوردستانیش کە قوربانیی سەرەکیی تیرۆریزمی ڕێژیمی کۆماری ئیسلامیی ئێرانە، بۆ لە قاودانی ماهییەتی ئەو ڕێژیمە ئامادەیە هاوکاریی هەموو کۆڕ و کۆمەڵێکی بەشەردۆست بکا و لەپێناو وەگەڕ خستنەوەی پەروەندەی تێرۆری، تێرۆرکراون لە دەرەوە بە تایبەت ئەو تێرۆرانەی پێوەندییان هەیە بە تێکۆشەرانی کورد و ئەندامانی حیزبی دێموکرات وەک تێرۆری دوکتور قاسملوو و سەدان کردەوەی تێرۆریستی دیکە لە عێراق و هەرێمی کوردستان تێ‌دەکۆشێ.\nدیپڵۆماسیی ڕەسمی لە هەیکەلی ڕێژیم‌دا\nعەبدوڵڵا حەسەن‌زادە: پێوەندیی حیزبی دێموکرات لەگەڵ دەوڵەتی عێڕاق پێوەندییەکی سەربەرزانە بوو


بایدن: پێویستە دادگایی دورخستنەوەی ترەمپ ئەنجامبدرێت | Esta Media Network\nبایدن: پێویستە دادگایی دورخستنەوەی ترەمپ ئەنجامبدرێت\nجۆ بایدن، سەرۆكی نوێی ئەمریكا\nسەرۆكی ئەمریكا ڕایدەگەیەنێت، ڕێوشوێنەكانی دادگایی سەرۆكی پێشووی ئەمریكا لە ئەنجومەنی پیران پێویستە بەڕێوەبچێت.\nجۆ بایدن، سەرۆكی نوێی ویلایەتە یەكگرتووەكانی ئەمریكا ئەمڕۆ سێشەممە 26ی كانونی دووەم وتی، پێویستە دادگا ڕێوشوێنە یاساییەكان تایبەت بە دۆناڵد ترەمپ، سەرۆكی پێشووی ئەمریكا بگرێتەبەر.\nبایدن لە چاوپێكەوتنێكیدا لەگەڵ كەناڵی (CNN) دوپاتیشیكردەوە لەسەر پێویستی دادگاییەكە و ئەركەكانی دیكەی ئەنجومەنی پیرانا لە پڕۆسەی یاسادانان و هەڵبژاردنی پاڵێوراوانی نوێ بۆ ئیدارەی ئەمریكا.\nئەوەشی وت، ئەنجامی بەڕێوەنەچوونی دادگاییەكە “خراپتر دەبێت” لە بەڕێوەچوونی.\nسەرۆكی نوێی ئەمركا بەدوریشیزانی دەنگی پێویست بۆ تۆمەتباركردنی ترەمپ بەدەستبێت، ئاماژەی بەوەشكرد ئەنجامەكە جیاواز دەبوو ئەگەر بڕیاری دورخستنەوەی ترەمپ بەر لە شەش مانگ پێش كۆتایی هاتنی ویلایەتەكەی بوایە.\nدوێنێ ئەنجومەنی نوێنەران لیستی ئەو تۆمەتانەی دەرهەق بە ترەمپ پەسەندیكردووە پێشكەشكرد، كە تایبەتە بە تۆمەتباركردنی بە “هاندان” بۆ هەڵكوتانەسەر بینای كاپیتۆڵ لە 6ی ئەم مانگە.


’’برا ئەوەیە پشتی براکەی بگرێت’’\nمەسرور بارزانی، سەرۆکی حکومەتی هەرێمی کوردستان پەیامێکی ئاڕاستەی پەکەکە کرد و ڕایگەیاند، برا ئەو برایەیە پشتی براکەی بگرێت، نەک پێشمەرگە شەهید بکات، دەشڵێت، وەک میوان پەکەکە قبوڵ دەکەن، بەڵام نەک ئەوان خۆیان بە جێگرەوەی دەسەڵات بزانن.\nمەسرور بارزانی، سەرۆکی حکومەتی هەرێمی کوردستان (پێنجشەممە 30ی ئەیلولی 2021) لە میانەی گفتوگۆکردنی لەگەڵ ژمارەیەک گەنج و میدیاکاردا سەبارەت بە بوونی پەکەکە لە هەرێمی کوردستان ڕایگەیاند، "ئەگەر پەکەکە وەک میوانیک دێتە هەرێمی کوردستان ئەوا پێشوازی لێدەکەین و سەرچاومان."\nوتیشی، "بەڵام نەک وەک شوێنگرەوەی دەسەڵات بێت و ڕێگر بێت لە گەڕانەوەی هاووڵاتیان بۆ گوندەکانیان و باج لە خەڵک وەربگرێت و ببێتە هۆکاری ئەوەی تورکیا بێتە ناو خاکی هەرێمەوە، چونکە ئەگەر پەکەکە نەبوایە تورکیا نەدەهاتە ئێرە."\nمەسرور بارزانی باسی لەوەشکرد، "ڕاستە دەڵێن ئەمە شەڕی برا کوژییە، بەڵام برا ئەو برایەیە پشتی براکەی بگرێت، نەک پێشمەرگە شەهید بکات، ئاسایش شەهید بکات، بۆمبی چێندراو بنێتەوە."\nڕاشیگەیاند، " یاخود باسی کوردایەتی دەکەن، ئێمە کوردایەتی دەکەین، پەکەکە کوردایەتی ناکات، یەک دەستکەوتی پەکەکەم پێبڵێن بۆ کوردستان لە مێژووی دروستبوونییەوە تائێستا."\nمەسرور بارزانى وەڵامى سوێندەکەى قوباد تاڵەبانى دایەوە\n2021.10.04 - 16:03\nكازمی لەبارەی تانەكان و ئەركی خۆی لە داهاتوو ڕوونكردنەوەی دا\n2021.10.14 - 16:49\nسەدر لەبارەی سەرۆك وەزیرانەوە تویتێكی كرد\nیەکەم لێدوانی فەرمی لەبارەی کشانەوەی گۆڕان لە حکومەت\n2021.10.12 - 14:22


بوومەلەرزەیەکی 6.8 ڕیشتەری ئێزمیری هەژاند/124 کوژراو و بریندار - Mehr News Agency\nAP ١٣٩٩ گەڵاڕێزان ٩ ١٨:١٩\nNews Code 34632\nتورکیا کەوتە حاڵەتی ئامادەباشی;\nکاتژمێرێک پێش ئێستا بوومەلەرزەیەک بە گوڕی 6.8 ڕیشتەر ئێزمیری تورکیای هەژاند.\nبە ڕاپۆرتی ئاژانسی هەواڵی مێهر، وه‌زاره‌تی ته‌ندروستی توركیا ڕایگه‌یاند، دوای ئه‌وه‌ی بوومه‌له‌رزه‌یه‌كی به‌هێز له كه‌ناراوه‌كانی رۆژئاوای توركیا ڕوویدا، چوار كه‌س كوژران و 120 كه‌سی دیكه‌ش برینداربوون.\nده‌سه‌ڵاتی به‌ڕێوه‌بردنی كاره‌سات و فریاكه‌وتنی توركیا ڕایگه‌یاند، بوومه‌له‌رزه‌كه‌ی ئه‌مڕۆ هه‌ینی له قوڵایی 5.16 كیلۆمه‌تر له ده‌ریای ئیجه ڕوویداوه و گوڕه‌كه‌ی 6.6 پله بە پێوەری ڕیشتە‌ر بووه.\nسه‌ره‌ڕای داڕوخانی ده‌یان باڵه‌خانه و خانووی هاووڵاتیان، چوار كه‌س گیانیان له‌ده‌ستداوه و زیاتر له 120 كه‌سی دیكه‌ش برینداربوون.\nوه‌زاره‌تی ته‌ندروستی توركیا له‌باره‌ی زه‌ره‌ر و زیانه‌كانی بوومه‌له‌رزه‌كه‌وه به‌یاننامه‌یه‌كی بڵاوكرده‌وه و به‌گوێره‌ی به‌یاننامه‌كه‌ش، سه‌ره‌ڕای داڕووخانی ده‌یان باڵه‌خانه و خانوی هاووڵاتیان، چوار كه‌س گیانیان له‌ده‌ستداوه و زیاتر له 120 كه‌سی دیكه‌ش برینداربون، تیمه‌كانی فریاكگوزاریش به‌رده‌وامن له‌گه‌ڕان به‌دوای ئه‌و كه‌سانه‌ی كه‌وتونه‌ته ژێر باڵه‌خانه روخاوه‌كانه‌وه.\nشیاوی باسە بوومه‌له‌رزه‌كه له هه‌موو دوورگه‌كانی ڕۆژهه‌ڵاتی یۆنان و ته‌نانه‌ت له ئهاتنی پایته‌ختی یۆنان هه‌ستی پێكرا میدیاكانی یۆنان رایانگه‌یاند، دانیشتوانی ساكۆس و دوورگه‌كانی دیكه له ماڵه‌كانیان هه‌ڵهاتوون.


دابەشكردنی نەوت دەستی پێكرد و نرخەكەی هەرزان دەبێت – تۆڕی میدیایی خەڵک\n2019/11/17 - 8:45 PM\nدوای گەیشتنی نەوت لە بەغداوە لە سنووری ئیدارەی ڕاپەڕین دابەشكردن دەستی پێكرد، ئەمڕۆش لە هەڵەبجە دەستی پێكرد و بەوهۆیەوە نرخەكەی لە بازاڕی ئازاد هەرزان دەبێت.\nنوخشە ناسح، قائیمقامی ناوەندی هەڵەبجە ڕایگەیاند، ئەمڕۆ یەك شەممە ٢٠١٩/١١/١٧ لە پارێزگای هەڵەبجە دەستكرا بە دابەشكردنی نەوت بەسەر هاووڵاتیاندا.\nلای خۆشەوە، ئاوات محەمەد، سەرپەرشتیاری دابەشكردنی سووتەمەنی ھەڵەبجە بە (خەڵك)ی ڕاگەیاند، دەست دەكرێت بە دابەشكردنی بەرمیلێك نەوت بۆ ئەمساڵ و دابەشكردن لە گەڕەكی زەمەقی دەروازەی سنوری شارەوانی هەڵەبجە دەست پێدەكات.\nپێشتریش، د. هەڤاڵ ئەبوبەكر، پارێزگاری سلێمانی ڕایگەیاندبوو، دەستیان بە دابەشكردنی نەوت كردووە، وەك سەرەتاش لە شارەدێی (حاجیاوا) دەستی پێكراوە.\nهاووڵاتییەك-یش، كە كاری فرۆشتنی نەوت لە بازاڕی ئازاد دەكات بۆ (خەڵك) ئاماژەی بەوەكرد، لەگەڵ گەیشتنی نەوت لە عیراقەوە بۆ شارەكانی هەرێم و دەستكردن بە دابەشكردنی، خواستی هاووڵاتیان كەمبۆتەوە لەسەر كڕینی نەوت و بەوهۆیەوە بەرمیلێك نەوت 5 هەزار لە نرخەكەی دابەزیوە.\nهەرچەندە حكومەتی هەرێم لە مانگی ئەیلولی ڕابردوو بڕیاریدا پێش هاتنی وەرزی سەرما و زستان دابەشكردنی نەوت دەست پێ بكات و هەر خێزانێك بەرمیلێك نەوتی پێ بدات، بەڵام تا ئێستا هیچ بڕە نەوتێكی دابەش نەكردووە، بەڵام حكومەتی عیراق نەوت بە نرخێكی هەرزان بۆ هاووڵاتیانی هەرێم دابین دەكات، كە بۆ بەرمیلێك 31 هەزار دینارە و لە هەرێم دەدرێت بە 46 هەزار دینار، كە وەك دەوترێت ئەو بڕە زیادەیە بۆ كرێی گواستنەوەیە.\nپاریزگای هەڵەبجەپارێزگای سلێمانیحكومەتی عیراقحكومەتی هەرێمنەوت


Serwez Sewz سه‌روت سه‌وز -\nساڵی 1954 له شاری سلێمانی له دایک بووه. له ماوه‌ی خوێندنی ناوه‌ندیدا به‌شداری چه‌ندین پێشانگه‌ی چالاکی قوتابخانه‌ی کردووه. ساڵی 1970 له په‌یمانگه‌ی هونه‌ره جوانه‌کانی به‌غدا وه‌رگیراوه. له‌وێ به‌شی گرافیکی به پله‌ی به‌رز ته‌واو کردووه. پاشان بۆ ماوه‌ی دوو ساڵ ده‌چێته ئه‌ورووپا و دیسان ده‌گه‌ڕێته‌وه کوردستان.\nیه‌که‌مین پێشانگه‌ی له زانکۆی سلێمانی به هاوبه‌شی ساڵی 1976 کردۆته‌وه. دوای ئه‌وه چه‌ندین پێشانگه‌ی له شاره‌کانی سلێمانی، هه‌ولێر، دهۆک، به‌غدا و شاره‌کانی دیکه‌ی عیراق کردۆته‌وه.\nساڵی 1992 له‌گه‌ڵ هونه‌رمه‌ند نامیق عه‌لی قادر پێشانگه‌یه‌کیان له شاری پاریس کرده‌وه. ساڵی 1993 له‌سه‌ر بانگهێشتنی فرانسوا میته‌ران پیشانگه‌یه‌کی هاوبه‌شی بووه له گه‌ڵ چه‌ند هونه‌رمه‌ندێكی كورد. هه‌روه‌ها له وه‌ڵاتانی دیکه‌ی وه‌ک بریتانیا، ئه‌ڵمانیا و ئیتالیا پێشانگه‌ی بووه. چه‌ندین پێشانگه‌ی هاوبه‌شی له‌گه‌ڵ هونه‌رمه‌ند سامان که‌ریم دارتاش بووه.\nله نه‌وه‌ده‌کاندا بۆ ماوه‌ی چه‌ند ساڵێک له ڕێخراوی ماگ MAG دا کاری مین هه‌ڵگرتنه‌وه‌ی کردووه.\nدوایه‌مین پێشانگه‌ی هاوبه‌شی 16-03-2004 بوو بۆ یادی ساڵڕۆژی شازده‌ی مانگی مارت. هه‌ر له‌و ڕۆژ‌شدا ئۆتۆمۆبیلێك لێی ده‌دات و به سه‌ختی بریندار ده‌بێت. له 28-03-2004 له نه‌خۆشخانه‌ی الجادریه‌ی شاری به‌غدا، سه‌عات پێنجی ئێواره گیانی له ده‌ستدا.


٥٩ ساڵ تێدەپەڕێت بەسەر كۆمه‌ڵكوژیی سینه‌ما عاموودێ-دا\n13.11.2019 05:16 PM\nژیان: وەرگیراوە لە هەژماری شاسوار مامە\nله ١٣ی تشرینی دووه‌می ١٩٦٠ له سینەما عاموودێی شاری عاموودێی ڕۆژئاوای کوردستان ئاگر کەوتەوە و لە ئەنجامدا ٢٨٣ منداڵ له هۆڵی سینه‌ماکە سووتان و گیانیان لەدەست دا.\nڕووداوەکە لە کاتی نمایشکردنی فیلمی «شبح منتصف الليل» بوو کە بۆ پشتگیری لە شۆڕشی گەلی جەزائیر لەلایەن میسرەوە بەرهەمهێنرابوو.\nشایه‌تحاڵانی كۆمه‌ڵكوژییه‌كه ده‌ڵێن، هۆڵی سینەماکە جێگه‌ی ٢٠٠ كورسی هەبووە، کەچی ده‌ستوپێوه‌نده‌كانی ڕژێم ٥٠٠ منداڵی کوردیان خستووەتە هۆڵه‌كه‌وه و پاسەوانانی سینەماکەش دەرگه‌ی هۆڵەکەیان به‌سه‌ردا داخستوون.\nبە وتەی شایەتحاڵان، له كاتی نمایشكردنی فیلمەکەدا کاتێک ئاگر له سینەماکە كه‌وتووەتەوە، منداڵەکان هاواریان کردووە و هەوڵیان داوە خۆیان ڕزگار بكه‌ن، بەڵام هەموو دەرگه‌کان بەسەریاندا داخرابوون و پاسەوانه‌كانی ڕژێم ئاوڕیان لە هاواری منداڵەکان نه‌داوەتە‌وه و له‌نێو کڵپەی ئاگردا ڕزگاریان نه‌كردوون.\nسەرەڕای بێ هەڵوێستیی ڕژێم، باس لە ڕۆڵی کاریگەری هاوڵاتییەکی عاموودێ دەکرێت کە دەیان منداڵی ڕزگار کردووە.\nمحەمەد سەعید ئاغا دەقۆری بە ڕزگارکەری منداڵانی کۆمەڵکوژیی سینەما عاموودێ ناسراوە. پاش ئەوەی ژمارەیەکی زۆری منداڵی لە هۆڵەکە دەرخستووە و ڕزگاری کردوون، لە کۆتاییدا ستوونێک بەسەریدا کەوتووە و گیانی لەدەست داوە.\nدوای ئەو کۆمەڵکوژییە، سینەما عاموودێ بووەتە سمبوولی ئەو ستەمەی لە کوردانی ڕۆژاڤا کراوە. ٢٨٣ منداڵ کە تەمەنیان لەنێوان ٨ - ١٤ساڵاندایه لەو کۆمەڵکوژییەدا گیانیان له‌ده‌ستداوه و ده‌یانی دیكه‌ش بریندار بوون.\nئاماری کوژراوان بڵاوکرایەوە لەدوای ئاگربەستەکەی تورکیا\nرۆژئاوای کوردستان؛ دوو ڕۆژ ماتەمینی ڕادەگەیەندرێت بۆ شەهیدانی تەل رەفعەت


چەند تێزێک لە بارەی خۆپیشاندان و شۆڕش … ستیڤان شەمزینی – Dengekan\nچەند تێزێک لە بارەی خۆپیشاندان و شۆڕش … ستیڤان شەمزینی\nbyStivan Shamzinani\tJune 19, 2020\tGeneral, Opinion\n*من رەخنەم لە حکوومەت نییە، چوونکە کار دەکەم بۆ گۆڕینی. جنێو بە دەسەڵات نادەم، لەبەرئەوەی گەشتنە دەسەڵات ئامانجمە، بۆیە بیر لە پڕۆژەیەکی سیاسیی دەکەمەوە بۆ دروستکردنی دەسەڵاتێکی بەهێزی کوردستانی. هەجونامە دژی سەرکردە سیاسییەکان نانووسم، لە سۆنگەی ئەوەی هەوڵی فۆرمۆڵەی سیستمێکی باشتر دەدەم. رەخنەم لە کارەکتەرەکان نییە، بەڵکو دەمەوێت دنیابینی ئەکتەرەکان بۆ پرسی حکومڕانیی بگۆڕم.\n*نە باوەڕم بە خۆپیشاندانە، نە بە خەباتی سەندیکالیستی، نە ریفۆرم، نە راپەڕینی جەماوەریی، بەڵکو تەنیا شۆڕش رازیم دەکات. شۆڕشێکی لە پێشدا فیکریی کە جیهانبینی تاک بگۆڕێت پێش قووچەکی فەرمانڕەوایی. مارکس وتەنیش هەموو شتێک قۆناغ بە قۆناغ. لەم روانگەوە ئاژیتاتۆرە پۆپۆلیستەکان دوا کەسن سەرنجم راکێشن بۆ ئەو دیسکۆرسە تەقیلدییەی لەسەرشەقامەکانەوە بانگەوازی بۆ دەکەن.\n*دەسەڵات مەڕوخێنن لە پێشنۆرەدا سیستم بگۆڕن. گۆڕینی فیگۆر و کاراکتەرەکانی دەسەڵات بەپێی گۆڕینی سیستمی سیاسیی و جیهاندیدی تاک بۆ پرسی دەسەڵات و دامەزراوەکان خولانەوەیە لە بازنەدا، لە هەمان کاتدا پرۆسەیەکی تاقەتپڕوکێن و نیهێلیستیشە.\n*بارەگا سووتاندن خزمەتی دەسەڵات دەکات،! بەڵام چۆن؟ دامرکاندنەوەی تووڕەیی خۆپیشاندان و راپەڕیوان لە ئاگر تێبەردانی بارەگاکاندا خۆی لە خۆی خزمەتێکە بە دەسەڵات، بەو پێیەی ئەم کردەیە دەبێت دەرچەیەک بۆ خاڵیکردنەوەی هەڵچوون و کەفوکوڵی خەڵک. ئەوەی زیانی پێ ناگات لە کۆتاییدا ئەو سیستمەیە بەرپرسیارە لە نەهامەتییەکانی خەڵک. گۆڕینی ریشەیی چارەسەرە نەک سووتاندنی بارەگاکان کە دواجار موڵکی گشتین.\n*کاتێک خۆپیشاندان دەکەین، دەبێت ئەوەمان لەلا روون بێت، گەندەڵی یەک دیاردەی گەردوونییە و ئیفرازاتی سیستمی سەرمایەدارییە. لە هەر شوێنێک مەچەکی کاپیتالیزم ئەستوور بێت گەندەڵیش هەیە. لەم سۆنگەوە گەندەڵی فینۆمینێکی یونیڤرساڵە نەک دیاردەیەکی لۆکاڵی. بەڵام من پێش پانزە ساڵێک لە چاوپێکەوتنێکمدا وتم: تەحەدا دەکەم لە کوردستان گەندەڵی بوونی هەبێت. ئەوەی لێرە روودەدات لە دەرەوەی پێناسە باوەکانی گەندەڵییە، لە دەرەوەی ستاندارەکانی رێکخراوی شەفافیەتی نێودەوڵەتییە لە بارەی گەندەڵییەوە. ئەوەی هەیە جۆرێک لە کولتووری تاڵانی و جەردەیی. لەم روانگەوە دەبێت بەرچاومان رۆشن بێت.\n*پێشنیاری من بۆ نەسلی تازەی کوردستان ئەوەیە لەودیو دوکەڵ و غوباری سیاسەتی کلاسیکی و باوی کوردییەوە ئاسۆیەکی تر ببینن. ئەگەر ئاسۆیەکیش دیار نییە ئەرکی خۆیانە دروستی بکەن بە کەرەستەی نوێ و بە دابڕان لە نەریتی سیاسیی باو. راکردنی بە کۆمەڵ لە سیاسەت خراپترین جۆری ممارەسەی سیاسەتە، باشترین تایپیشی تێپەڕاندنی ئەو پارادایمە باڵادەستەی سیاسەتی ئێستایە، کە هەموو قەیرانە گەورەکان لە منداڵدانی ئەوەوە لە دایکبوون. هەر خودی ژیان جۆرێکە لە ململانێ و تێکۆشان، خەبات هەر ئەکشنی خێرا نییە بۆ گۆڕینی قوچەکی فەرمانڕوایی بەڵکو خەبات لە پێشنۆرەدا جەنگە لەدژی ئەندێشە نەریتییەکان و هەر جۆرە چەقبەستنێک.\n*هەر وتن و دروشمدان بەس نییە، بەڵکو دەبێت بوارێک بۆ پراکتیکی ئەو دروشمانە پەیدا بکرێت. بەڵام نابێت لە بیری بکەین دۆخەکە تراژیدیای وتنە. تۆ ببینە یەک وشە لە سەردەمی بەعس دەیبردیتە بەردەم پەتی سێدارە، چوونکە وشە بەهای هەبوو و حیسابی لەسەر دەکرا. ئەمڕۆ ئەو هەموو چەنەبازییەش ناتوانن گوێ و مێشکی هیچ کەس بکەنەوە. لەو سۆنگەیەی وتن و نووسین بایەخیان نەماوە لە جڤاتی کوردییدا. بەپێچەوانە پرۆسەکە لە کاریگەریی دانانەوە گۆڕاوە بۆ کردەیەکی میکانیکی ماندووکەر. دەبێت پێش کردار سەنگ بۆ وتن بگەڕێتەوە، چون هەمیشە وتن پێش کردارە.\n*ئەو دەسەڵاتەی لە خۆپیشاندان بترسێت بێگوومان دەسەڵاتێکی دیکتاتۆریی و خۆسەپێنە.\n*حکوومەتی گەندەڵ دەبێت بگۆڕدرێت، بەڵام بەپێی نەخشەی داگیرکەران نا.\n*حکوومەتی هەرێم تەنیا ناونیشانێکە بۆ کۆمەڵە جەردەیەک. پێموایە هێشتا دڵنەرمم بەرامبەر حکوومەت.\n*رۆشنبیری کورد تاوانبارە چەندین ساڵە نەیتوانیوە ئەڵتەرناتیڤێک بۆ شێوازی حوکمڕانی باو فۆرمۆڵە بکات.\n*کوردبوون لەبەردەم مەترسیدایە و ئاوابوونی کوردایەتی نزیکە. دەبێت فریای ئایندێنتی خۆمان بکەوین.\n*خۆپیشاندەران دەبێت کارنامەی رۆشنی خۆیان هەبێت نەک هەر هێزێک ویستی بیانکاتە ماتریاڵێکی خاو بۆ بانگەشەی هەڵبژاردن. پۆپۆلیستەکان دەرفەتەکان بە فیڕۆ نادەن لەم رووەوە.\n*شەق تێهەڵدان لە خۆپیشاندەر شەق هەڵدانە لە پەیکەری حکومداریی نەک تەنیا شکاندنی شکۆی مرۆڤێک.\n*لای من خۆپیشاندەری شەق تێهەڵدراو هەزار جار شکۆی زیاترە لەو دەسەڵاتەی شەقوەشێن پەروەردە دەکات.\n*نابێت شەق قبوڵ بکەین چ لە دەسەڵاتی بێگانە چ لە دەسەڵاتی خۆماڵی. ئەمە دەبێت وەک پرنسیپێکی هەمیشەیی قبوڵ بکەین.\n*بۆئەوەی خۆپیشاندان سەنگی خۆی لەدەست نەدا نابێت ئامانجی دژ بەستراتیژی نیشتمانی بخرێتە رۆژەڤەوە.\n*ئەو دەسەڵاتەی ئەمڕۆ شەق لە خۆپیشاندەر هەڵبدات ناتوانێت سبەی داوا لە هاووڵاتیانی بکات بەرگریی لێ بکەن لە کاتی مەترسییدا.\n*ئەو خۆپیشاندەرەی پاکێجەکەی بریتی بێت لە وێرانکردنی وڵات، هەرچی و هەر کەس بێت تێکدەرە.\n*خۆپیشاندەران دەبێت ئاگایان لە هاوکێشە سیاسییەکان بێت و رەچاوی نیەتی داگیرکەرانی کوردستان بکەن.\n*حکوومەت نابەرپرسیارە، دەبێت خۆپیشاندەر لێپرسراوانە مامەڵە بکات.\n*حکوومەتی هەرێم دەبێت بگۆڕدرێت یان بڕوخێت بەڵام دەبێت جڵەوی حوکمڕانیی لە دەست کورد خۆیدا بمێنێتەوە.\n*گەلەکۆمەکییەکی هەرێمی و نێودەوڵەتی هەیە دژی کورد، پێویستە دەسەڵات و گەل ئەو مەترسییە ببینن.\n*کورد لە قۆناغێکدایە لە رووی سیاسیی و سەربازییەوە رووی لە شکستە، بۆ ئەوەی ئەم شکستە نەبێت هەرەسی یەکجاریی پێویستە خۆمان رێک بخەینەوە.\n*خۆرێکخستنەوە لەسەر گیرفانی بەتاڵی هاووڵاتیان و بێباکی دەسەڵاتداران دروست نابێت، لەسەر دادی کۆمەڵایەتی رۆ دەنرێت.\n*حکومەتی کوردیی خۆی یارمەتی مەرگی خۆی دەدات ئەگەرنا سادەترین ماف کە بەرامبەر بە ئەرکە ئەویش موچەیە دەکرا دابین بکرێت.\n*هەر کوردێک خۆپیشاندان بۆ هەڵوەشاندنەوەی حکومداریی کوردیی بکات نەک حکومەتی هەرێم، ناپاکە و ئەجیندای دەرەکی جێبەجێ دەکات.\n*نیشتمان هی هەمووانە ناکرێت بە بیانووی دژایەتی دەسەڵاتێکی گەندەڵەوە وێرانی بکەین.\nئەم نووسینە بەبۆنەی خۆپیشاندانەکانی مانگی ئازاری ساڵی 2018ەوە نووسراوە و لە رۆژی 25ی مارس لە ماڵپەڕە کوردییەکان و تۆڕی کۆمەڵایەتی فەیسبوک بڵاوکراوەتەوە. بە پێویستم زانی دووبارە لەم دۆخەشدا بڵاوی بکەمەوە\nPrevious عه‌زاب … سمكۆ محه‌مه‌د\nNext لە باشوردا چی دەگوزەرێت؟ … بێریڤان محەمەد\nمروارییەکانی ئەوین.. مرواری شەشەم.. شیعر: ستیڤان شەمزینی\nهەڵوێستی ” لینین” سەبارەت بەئازادی خۆشەویستی و هاوسەر گیری چی بووە ؟ …. و: سەردار عەبدوڵا حەمە\nشیعر ئاژاوەی رەسەنە …. داڕشتنەوەی: عەبدولموتەلیب عەبدوڵڵا\nزنجیره‌یه‌ك گوتار له باره‌ی ناسنامه (1-7) … عه‌بدولموته‌ڵیب عه‌بدوڵڵا\nسۆسیالیزاسیونى منداڵ تا پێش قۆناغى هەرزەکارى.. کاوە جەلال\nلكه‌كان … سه‌باح ڕه‌نجده‌ر


ڕەخنەی جدی و لوتکەی کۆیلایەتی\nھەندێک نووسەری جدی، ڕێزم بۆیان..\nبەشێک لە ڕۆژنامەنووسانی بەناو ئازاد، مامۆستای زانکۆ، نووسەر، کەوتوونەتە ڕەخنەی توند لە ئێمە بۆ ناوی ئەوانە ئاشکرا ناکەین کە پارەیان بردووەتە دەرەوە..\nتەنانەت چەندین بەرپرس تەلەفون دەکەن و دەڵێن: ناو بڵاوبکەرەوە.\nشوقەکان ھی کێن؟\nجاری ئەو بەڵگانەی بردنە دەرەوەی پارە لای منە سەدجار لەو شوقانە زیاترە کەباسی دەکەن.\nدۆخەکەیان گەیاندە ئەوەی کەسێک نووسیویەتی حەقە عەلی بەردباران بکرێت..\n٢٧ ساڵە دزی لێدەکەن، کەلیمە قسە ناکات، بەردەوام لەبەردەست و بەر ماڵی ئەم بەرپرسە فاسیدانەدایە.\nئێستاش بە فیتی ئەو بەرپرسانەی کە ساڵانێکە ئەم وڵاتە دەڕوتێننەوە، کەوتوونەتە پەلاماردان بۆ داخستنی دۆسییەی بردنە دەرەوەی پارە.\nساڵێکە ھاوار دەکەین، دەڵێین ٤٠٠ پەڕە بەڵگەم لایە پارە براوەتە دەرەوە، بڕیاری دادگای تێدایە.\nلە ڕێگای بانکەکانەوە براوە، کامتان کەلیمە قسەتان کردووە..\nبۆ سەلماندنی بردنە دەرەوەی پارە، چەندین بەڵگەم دەستکەوتووە لە ڕێگای یاساییەوە کاری لەسەر دەکەین، لە پێناوی گەڕاندنەوەی حەقی میللەتەکەم دەستمان بردووە بۆ ھەستیارترین فایل، بێ ترس و بێ چاوپۆشی ئامادەبووم ژیانم دانێم، بێمنەتانە بەھەڕەشەکانیانم وتووە: بێمنەت بن و من بەردەوامم.\nمن ناوی کەسم نەھێناوەو ناشی ھێنم، نەک لەبەر ئەوەی دەترسین یان چاوپۆشی دەکەین، بەڵکو لەبەر ئەوەی بەشەڕێکی لاوەکی سەرقاڵ نەکرێین.\nدەی سەلمێنین ئەم پارانە براوە، دەشزانین ھی خەڵکی کوردوستانە، بەڵام ئەوەی کە ئەمانە ھی کام بەرپرسن دامەزراوەی گەورەی دەوێت بۆ لێکۆڵینەوە، وەک دۆسییەی سکانداڵی پاناما.\nئەوانەشی بۆ شەڕی تەکەتولات ئەم دۆسیە بەکاردێنن و دەیانەوێت بەلاڕێیدا بەرن کارێکی قێزەون دەکەن، بەشێک لەوانە لە ھەموو کەس گەندەڵ ترن.\nئەم برادەرانە باش دەزانن بەرپرسەکانیان موڵکەکان بەناوی خۆیان ناکەن و بەناوی کەسانی نزیکیان دەکەن، سەلماندی ئەمە لە دادگا قورسەو ئیشی دەوێت، وەک کۆمپانیاکانی ئێرەیان، من ١٠٠٪ دڵنیام چیان بردووەو چیان کڕیوە، بەڵام سەلماندنی یاسایی بۆ ناوی کەسەکان قورسەو کاری دەوێت. ..\nئێستا دەیەوێت ناوێک بڵێم و بڕوات لەو دادگایەی خۆیان بە سکاڵایەک پاک بێتەوە لەوەی ساڵانێکە دەیکەن.\nدەرفەتی ئەمە نادەین و دەمانەوێت لە ڕێگای یاساییەوە بگەینە ئەنجام.\nئێستا بەڵگەم لایە پارەکە براوەتە دەرەو لە دادگا دەیسلمێنم، لای تۆ بایەخی نییە!\nسەدان بەڵگەی دزینی داھات و پارەی نەوت و داگیکردنی زەویمان بڵاوکردەوە، لای تۆ بایەخی نەبوو!\nبۆ شەش ملیار دۆلارەکەی نەوت لە بانکیHSBC بوو، لەو بانکە ھاتە دەرەوەو نەزاندرا چی لێھات، چۆن دابەشکرا چیت وت..\nخۆ ئەوە ڕێک پەنجا ھێندەی نرخی شوقەکانە!\nبۆ داھاتی دیارنەبووی سلێمانی چیت وت... داھاتی سێ مانگ، نرخی شوقەکانە!\nبۆ داھاتی ئەو نەوتەی کە ھەموویمان ئاشکرا کرد چیت وت؟ سەد ھێندەی نرخی شوقەکانە!\nبۆ پارەکانی بانکی کوردستان چیت وت؟\nبۆ داگیرکردنی زەوی گشتی چیت وت؟\nبۆ سەدان دۆسییەی دیکەی گەندەڵی چیت وت؟\nخێرە بۆ ژمارەیەک شوقە کە زۆر زۆر کەمترە ١٪ ئەوانەی لێرە بە بەرچاوتەوە دەکرێت، دەڵێییت ناو بڵێ؟ ھەر بەڕاست نازانن کێ چی کردووە؟\nدڵنیام تۆ باش دەزانیت ئەم بەرپرسانە پارەی میللەت دەدزن و دەیبەنە دەرەوە، دڵنیایی ئەم پارانە ھی خۆتان و ھاونیشتیمانیەکانتانە، بەڵام کۆیلایەتیت ڕێگای ھەڵوێستی لێگرتوویت، کەمنیش دەمەوێت شەڕی بەرژەوەندی ھاوڵاتیان بکەم دەتەوێت دەستم بگریت.\nدڵنیابن نە لەکەس دەترسم و نە چاوپۆشی لەکەس دەکەم، بەڵام دەمەوێت ھەموو کارەکان بەشێوەی یاسایی بێت، بیانوو نادەمە دەست کە بەرپرسێک ٢٧ ساڵە دزی دەکات و ئێستا موڵکی بەناوی چەند کەسێکەوە کردووە، بچێتە دادگاو خۆی پاک بکاتەوە، دەمەوێت بەوردی لەسەر ئاستی عێراق و نێودەوڵەتی بیسەلمێنین چی براوەتە دەرەوە.\nپێشتر سەدان بەڵگەم دابە داواکاری گشتی دەستەی دەستپاکی، بەرھەمی نەبوو. تۆ چیت وت؟\nبەردەوامم و بەرھەمیشمان دەبێت، ئەم شەڕە دەکەم ئەگەر بەتەنیاش بم، بەڵام بۆ ئەوەی بەرھەممان ھەبێت پێویستمان بە پشتیوانیە..\nبەھیوام دڵسۆزەکانی نیشتیمان بەدەنگ بێن و پشتی یەک بگرین


لەدوای شەهیدكردنی دوو پێشمەرگە لەلایەن چەكدارانی داعش، وەزارەتی پێشمەرگە دەڵێت، چەندینجار هۆشداریمانداوە لەسەر خۆڕێكخستنەوەی شانە نوستوەكانی داعش و سەرهەڵدانەوەیان.\nوەزارەتەكە ڕاگەیەنراوێكی لەبارەی ئەو هێرشەوە بڵاوكردەوە كە شەوی ڕابردوو كرایەسەر سەنگەرەكانی پێشمەرگە و دەڵێت، لە ئەنجامی پەلامارێكی داعش بۆسەر سەنگەرەكانی لیوای 10ی پیادە لە سنووری شارۆچكەی پردێ، لە ساتی ڕاوەدوونان و بەرپەرچدانەوەی ئەو تیرۆریستانە، دوو پێشمەرگەی سەر بە لیوای 10ی پیادە وەزارەتی پێشمەرگە بە ناوەكانی (خالید حەمید ھەیاس، ئاکۆ کەریم قادر) شەهیدبوون.\nدەشڵێت، “بەخەڵكی كوردستان ڕادەگەیەنین، وەك هەمیشە هێزی گیانفیدای پێشمەرگە لە ئامادەسازی و ئامادەباشی تەواودایە بۆ بەرگریكردن لە خاك و خەڵكی كوردستان”.\nوەزارەتی پێشمەرگە دووپاتیشیدەكاتەوە، چەندینجار هۆشداریمانداوە لەسەر خۆڕێكخستنەوەی شانە نوستوەكانی داعش و سەرهەڵدانەوەیان. ئەوەش دەخاتەڕوو، داعش بەم كارانەیان ناگەنە هیچ ئامانجێك و بە بازووی پێشمەرگە ئەفسانەی سەرهەڵدانەوەیان پووچەڵدەكەنەوە، ئەمەش بە هاوكاری و هەماهەنگی لەگەڵ هێزەكانی عێراق و هێزەكانی هاوپەیمانیی نێودەوڵەتی.\nشەوی ڕابردوو سەرچاوەیەک لەناو لیوای 10ی وەزارەتی پێشمەرگە بەتۆڕی میدیایی ئێستای وت “هێرشەکەی چەکدارانی داعش لە ناوچەی زرگە زراو لە سنووری میحوەری کەرکووک بووە و بەهۆیەوە دوو پێشمەرگە شەهید بوون و هێرشەکەش تێکشکێندراوە”.\nبەپێی ئەو زانیارییانەی بەرپرسانی ئەو میحوەرە ڕایانگەیاندووە، “چەکدارانی داعش بە بیکەسی تەقەیان لە پێشمەرگە کردووە و نەیانتوانیووە بچنە سەنگەرەکانی پێشمەرگەوە”.\nکۆمیتەی ناوەندیی حزبی دێموکراتی کوردستان لەبارەی تیرۆری ئەندامێکیانەوە ڕایگەیاند، ئەوان بەدەمەوە هاتنی حکومەت بەرزدەنرخێنن، لەگەڵ ئەوەشدا چاوەڕوانن دەستەکانی…